MERKATARITZA-SEKTOREARI ZUZENDUTAKO EUSKO JAURLARITZAREN LAGUNTZAK, COVID-19REN ERAGINA MINIMITZATZEKO - Amurrio Bidean\n1 ekaina, 2020 /in Albisteak /by Amurrio Bidean\nEskabideak aurkezteko epea 2020ko maiatzaren 30etik ekainaren 29ra arte egongo da zabalik.\nLaguntza hauen erakunde onuradunak autonomoak, ondasun-erkidegoak edo sozietate zibilak dira, bai eta mikro eta enpresa txikiak ere, baldin eta beren jarduera nagusia, negozio-bolumenari dagokionez, txikizkako merkataritzakoa bada (ekoizleek, artisauek edo industrialek zuzenean egindako azken kontsumoko ondasunen salmenta barne), eta 2020ko martxoaren 14tik apirilaren 13ra bitarteko hileroko diru-sarrerak erabat etenda edo murriztuta badituzte. 2019koa, edo, bestela, alarma-egoera deklaratu aurreko hilabetekoa, gutxienez\nDiru-laguntzaren gehieneko zenbatekoa 3.000 eurokoa da erakunde onuradun bakoitzeko, jardueraren gastu operatiboak eta arruntak estaltzeko, eta honako hauek dira diruz lagun daitezkeen kontzeptuak: lokalaren alokairu-gastuak, lokala erosteko maileguen kuotak, udaberri-udako stocka erosteko gastuak eta gastu arruntak. Diru-laguntza jasotzeko aurkeztutako eta onartutako gastuak, BEZa kanpo, ez dira inola ere 750 eurotik beherakoak izango erakunde onuradun bakoitzeko. Ez dira onartuko zenbateko garbia, BEZa barne, 100 €-tik beherakoa duten gastuak.\nDiru-laguntza ordainketa bakarrean ordainduko da, diru-laguntza eman ondoren. Diru-laguntzak norgehiagoka bidez emango dira. Eskabideak aurkezteko epea amaitu ondoren ebatziko dira, deialdian adierazitako irizpide objektiboen arabera (salmenten murrizketa, kargen eragina edo eragiketa-gastuak edo jarduera-denbora). Laguntzaren justifikazioa 2021eko urtarrilaren 29a baino lehen egin beharko da.\nEdonola ere, edozein zalantza izanez gero edo laguntza izapidetzeko informazio gehiago behar izanez gero, harremanetan jar zaitezke Amurrio Bidean-ekin, tel honetan. 945891721 edo helbide honetan: administracion@amurriobidean.org\nEusko Jaurlaritzaren laguntzak turismo- eta ostalaritza-sektoreari zuzenduta,... Amurrio Bideanek “Instagram Avanzado. Nola atera etekina sare honi zure...


Allonville - Wikipedia, entziklopedia askea.\nAllonville Frantziako udalerria da, Somme departamenduan dagoena, Hauts-de-France eskualdean. 2013an 591 biztanle zituen.\nJoël DELRUE (2014-2020)\n49° 56′ 27″ N, 2° 21′ 45″ E / 49.9408°N,2.3625°E / 49.9408; 2.3625Koordenatuak: 49° 56′ 27″ N, 2° 21′ 45″ E / 49.9408°N,2.3625°E / 49.9408; 2.3625\nSaint-Gratien, Amiens, Camon, Cardonnette, Poulainville, Querrieu eta Rivery\n2007an Allonville udalerrian erroldatutako biztanleak 591 ziren. Familiak 218 ziren, horien artean 36 pertsona bakarrekoak ziren (4 bakarrik bizi ziren gizonak eta 32 bakarrik bizi ziren emakumeak), 65 seme-alabarik gabeko familiak ziren, 101 seme-alabak dituzten bikoteak ziren eta 16 seme-alabak dituzten guraso-bakarreko familiak ziren.\n2007an 229 etxebizitza zeuden, 217 familiaren etxebizitza nagusia ziren, 1 bigarren erresidentzia bat zen eta 11 hutsik zeuden. 212 etxeak ziren eta 17 apartamentuak ziren. 217 etxebizitza nagusietatik 171 bere jabearen bizilekua ziren, 40 alokairuan okupaturik zeuden eta 6 doan lagata zeuden; 8 etxek bi gela zituzten, 23 etxek hiru zituzten, 53 etxek lau zituzten eta 133 etxek bost zituzten. 170 etxek euren parking plaza propioa zuten azpian. 79 etxetan ibilgailu bat zegoen eta 127 etxetan bat baino gehiago zituzten.\nAllonville udalerriko biztanleria-piramidea 2009an .\n2007an lan egiteko adina zuten pertsonak 431 ziren, horien artean 305 aktiboak ziren eta 126 inaktiboak ziren. 305 pertsona aktiboetatik 287 lanean zeuden (144 gizon eta 143 emakume) eta 18 langabezian zeuden (5 gizon eta 13 emakume). 126 pertsona inaktiboetatik 35 erretiraturik zeuden, 62 ikasten zeuden eta 29 "bestelako inaktibo" gisa sailkaturik zeuden.\n2009an Allonville udalerrian 273 unitate fiskal zeuden, 747 pertsonek osaturik. Pertsona bakoitzeko diru-sarrera fiskalaren mediana urteko 23.689 euro zen.\n2007an zeuden 16 komertzioetatik, 1 erauzte enpresa zen, 1 bestelako produktu industrialen fabrikazioko enpresa zen, 6 eraikuntza enpresak ziren, 2 ibilgailuen saltze eta konpontze enpresak ziren, 1 informazio eta komunikazio enpresa zen, 1 higiezinen enpresa zen, 3 zerbitzu enpresak ziren eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 7 zerbitzu publikoetatik, 1 igeltseroa zen, 1 margolaria, 1 iturgina, 3 argiketariak eta 1 ile apaindegia.\n2000. urtean Allonville udalerrian 8 nekazaritza-ustiategi zeuden, 549 hektarea erabiltzen.\nCardonnette (1,3 km)\nCoisy (3,3 km)\nPoulainville (3,6 km)\nSaint-Gratien (4,6 km)\nQuerrieu (4,9 km)\nBertangles (5,5 km)\nMolliens-au-Bois (5,7 km)\nPont-Noyelles (5,7 km)\nCamon (6,0 km)\nAzken aldaketa 3 urtarrila 2020(e)an, 01:03(e)tan\nOrriaren azken aldaketa: 3 urtarrila 2020, 01:03.


Bacalao Giraldo, “etengabe berritu dugu 40 urtez” - SPRI\nBacalao Giraldo, “etengabe berritu dugu 40 urtez”\nEnpresak plater sukaldatuak egiteko I+G ildo bat dauka martxan\nBacalao Giraldo konpainia arabarrak laster merkaturatuko du bere I+G departamenduan sortutako azken produktua: 4 minutuz sukaldatu eta platerean jartzeko prest dagoen patata tortilla bat. Proiektu hori elikadura arloko Ready to cook edo “sukaldatzeko prest” joerari jarraiki garatu da, eta bereziki zuzentzen zaie elikagai natural eta osasuntsuak sukaldatzea atsegin duten baina lan handiko platerak egiteko astirik ez duten kontsumitzaileei.\n“Uste dugu bezeroarentzat garrantzitsua dela platerarekin elkarreragitea eta bere egitea, gustuko izan dezan” azaldu du Adolfo Giraldok, enpresako kudeatzaileak. Kasu honetan, produktuak berekin dakartza patata erregosia, arrautza pasteurizatua eta tipula karamelizatua, hau da, “zartaginera bota baino lehen ontzian izango zenituzkeen osagaiak, hala, ez duzu 40 minutu igaro beharrik prestaketa-lanetan”.\nProduktu hori garatzeko, enpresak SPRI Taldearen Innobideak – Lehiabide programaren laguntza jaso du, zeinaren helburua baita euskal enpresen lehiakortasuna hobetzeko ekintzak sustatzea produktu, prozesu, merkatu eta antolakuntzako berrikuntzaren bitartez. Kasu honetan, produktua ulertzen laguntzeko packaging bat asmatu dute. “Balizko bezeroekin eginiko dastaketak arrakastatsuak izan ziren, baina ez zen ulertu produktuaren aurkezpena” dio Adolfo Giraldok, “Lehiabide programari esker berrikuntza prozesu bat garatu dugu eta guztiz aldatu dugu irudia”. Produktua ia bukatuta dago orain, eta uda amaieran merkaturatzea espero dute.\nHau ez da Arabako enpresak merkaturatu duen produktu prestatu bakarra; duela hainbat urte dibertsifikatu zuen bere bakailao gatzgabetua, arrainetan espezializatutako plater prestatuen ildo bat zabalduz. Giraldo enpresak, 40 urtetik gorako ibilbidea duenak, hasieratik jardun du berrikuntzan, halaxe dio enpresako zuzendariak: “gure ADNan dago, aitak erabaki zuenetik produktu berri bat ekartzea: orduan inork ezagutzen ez zuen eta gaur egun denok jaten dugun bakailao erdi ondua” dio Adolfo Giraldok.


Ehunka pertsona bildu ziren Legazpin (Gipuzkoa) atzo, otsailak 9, 2020ko Euskal Herriko Gazte Sozialisten Topagunearen aurkezpen nazionalean. Gazte Koordinadora Sozialistaren eta Ikasle Abertzaleaken eskutik, eguerdian hasita, bazkaria, hitzaldia eta kontzertua izan ziren Urbeltzen.\nHala, 13:30ean elkartu ziren ehunka gazte Urbeltzeko aterpeetan, bazkari baten bueltan. Ondoren, 16:30ak aldera, Topagunea aurkeztu zuten GKSko bi kidek; ekimenak "ildo sozialistaren baitan betetzen duen funtzio politikoa" azaldu zuten, baita aurtengo egitaraua ere. "Kontsumorako artikulu bat" izatetik urrun, Topagunea "eskala handiko lan prozesu bat gauzatzeko" elkargunea dela argitu zuten hizlariek, "lan planifikatuaren adibidea", alegia. "Ildo sozialistaren baitan indarrak biderkatzeko, antolakuntza gaitasunetan sakontzeko, eta proiektu lokalei zein maila nazionalean antolatutako espazioei ekarpen zuzena egiteko tresna" da Topagunea, antolatzaileen esanetan.\nAurtengo Topagunearen inguruko zehaztasunak ere eman zituzten atzo hizlariek. Iaz, Azpeitiko (Gipuzkoa) Esklabak eraikina izan zen Topagunearen erdigunea, eta aurten, Legutioko (Araba) Desjabetuon Hotela izango da zentrala. "Ildo sozialistaren baitan antolatutako espazioak egokitzeaz" gain, "lan prozesu bat egiteko azpiegitura modura ere garrantzia" du ekimenak, aurkezpenean azaldu zutenez.\nAurtengo egitarauari dagokionean, aurreneko bi egunak - apirilak 9 eta 10 - lan egunak izango dira. Hainbat bloke osatuko dira, obra lanak, tailerrak, txandak eta aisialdia barnebilduko dituztenak. Larunbaterako - apirilak 11 - "eduki politikoan sakontzeko" hitzaldi eta mahai-inguruak antolatu dituzte, eta igandean - apirilak 12- martxa egingo dute Albertia ingurura. Igande gauean hainbat musika emanaldi izango dira; nagusiki, Rude Pride, Boot Boys, Dead Bronco eta Euskal Herriko sound system eta rap kantari ugarik osatutako emanaldia.\nTopagunerako bonoak salmenta puntuetan eskuragarri daudela gogorarazi zuten atzo hizlariek.\nBenito Lertxundiren emanaldia\nHitzaldiaren ostean, Benito Lertxundik kontzertua eskaini zuen Urbeltz pilotalekuan, 19:00etan hasita. Aldez aurretik, ikusmin eta ilusio handia sortu zuen emanaldiak. GKSko eta IAko kideek berriki adierazi duten modura, Lertxundi "Euskal Herriko musikalgintzan erreferente nagusietakoa" da, eta atzoko kontzertuak "belaunaldi ezberdinen arteko harremana bultzatzetzea" ere bazuen xede.\nSalgai jarritako sarrera guztiak amaitu ziren, pilotalekuko 700 eserlekuak betez. Euskal Herri osotik bertaratutako lagunek bi ordu inguruko kontzertuaz gozatzeko aukera izan zuten.


Mondragon Taldeak berretsi egin du eredu kooperatiboari buruzko "erabateko konfiantza" - Debagoiena - Goiena.eus\nMondragon Taldeak berretsi egin du eredu kooperatiboari buruzko "erabateko konfiantza"\nEneko Azkarate Laspiur 2013-10-20 10:46\nMondragon Korporazioak "pertsonen protagonismoan eta elkartasunean" oinarritutako bere eredu kooperatiboaren "baliagarritasun eta indarra" berretsi du. Horretaz gain, enpleguarekiko konpromisoa ere berretsi egin du. Bestalde, Mondragonek gogora ekarri du egun, kooperatiba guztiek osatzen duten salmenten %8,1 dagokiola Fagor Etxetresna Elektrikoen jarduerari. Azkenik, elkartasun mekanismoen defentsa egiten duela berretsi du: "Baliagarriak izan dira orain arte eta nortasun ezaugarri izango dira etorkizunean" dio Mondragon Korporazioak hedabideetara zabaldu duen oharrean.\n"Mondragon Korporazioak pertsonen protagonismoan eta elkartasunean oinarritutako bere eredu kooperatiboaren baliagarritasun eta indarra berretsi" du. Prentsa ohar bidez helarazi du Mondragon Taldeak, "kooperatiben garapena ahalbidetu baitu eta lankidetzaren erreferentzia bilakatu baita" dio.\nMondragon Taldea lehen euskal industria enpresa taldea izanik eta hamargarrena Espainiako enpresa nagusien rankingean, "enpresa jarduera eta enpleguarekiko konpromisoa berresten" du.\nTaldeak, egun, EAEko Barne Produktu Gordinaren % 3,2 du eta %7,4 industriako BPGri dagokionez. Gainera, EAEko enplegu guztiaren %3,5 berari dagokio eta industria enpleguaren %8,4. Euskal enpresek egindako esportazioen %12,2 dagokio Taldeari, eta Euskal Autonomia Erkidegoaren industria inbertsioen %10,7 Korporazioak eginikoa da.\nEredu Kooperatiboaren baliagarritasuna\nAipatutako datuek eredu Kooperatiboaren baliagarritasuna eta efikazia berretsi egiten dutela dio Mondragon Korporazioak, "lanpostu suntsiketa gogorra duen orokortutako krisi egoeraren testuinguruan".\nMondragon Taldearen indarra datuen bidez\nMondragonek egun 289 erakunde ditu, horietatik 110 kooperatibak dira eta 80.321 pertsonak egiten dute lan: %42 EAEn; %40 Espainian eta %17 nazioarteko merkatuan. Horietatik, 36.963 Industria arloan, 39.839 Banaketa arloan, 2.486 pertsona Finantzen arloan eta 1.033 Ezagutzaren arloan.\nTaldeak 12.903 milioi euroko salmentekin itxi zuen 2012. ekitaldia, horietatik 4.004 milioi euro kanpoan egindakoei dagozkie, non 14.000 pertsonak diharduten lanean 105 ekoizpen zentrotan. Mondragonen inbertsioek 331 milioi euro gainditzen dutela dio Mondragon Korporazioaren oharrak.\nIkerkuntzaren eta berrikuntzaren alde\nIkerkuntzaren eta berrikuntzaren aldeko apustua ere egiten duela dio Mondragonek. "Apustu horren adierazle dira Mondragon Taldearen hamabost teknologia-zentroak eta Korporazioan lanean diharduten 2.096 ikerlariak; 2012an I+G+b 160 milioi inbertitu zituen. Egun I+Gri buruzko nazioarteko 91 proiektutan hartzen du eta 564 asmakuntza patente familia ditu bere jabetza pean".\n"Autonomoak eta juridikoki independenteak" diren kooperatiba multzo honek, Mondragon Korporazioa osatzen dutenak, zenbait elkartasun mekanismo du komunean eta mekanismo horiek taldea osatzen duen kide bakoitza indartu egite dutela dio Mondragonek. "Elkartasun mekanismo horiek sorreratik funtzionatu dute eta baliagarriak izan dira kooperatiben nazioartekotze eta berrikuntza programak abiatzen laguntzeko, jarduera berriak garatzeko eta zailtasunak dituzten kooperatibei laguntzeko" dio.\nIndustria sektoreetan liderrak\nOharrak gogora ekartzen du oso dibertsifikatuta dauden industria sektoreetan "liderrak diren enpresak" dituela Mondragonek, hala nola, makina erremintan, jasokuntzan, kontsumo ondasunetan, industriarako osagaietan, autogintzan, aholkularitzan, edo eraikuntzan.\nFagorri dagokionez, "etxetresna elektrikoen sektorera bakarrik mugatzen ez den marka bat da, beste zenbait industria jardueratan punta-puntakoak diren kooperatiben merkatu ikurra ere baita, adibidez, automozio, osagai elektroniko edo ekipo ondasun sektoreetan" dio Mondragon Korporazioaren oharrak.\n"Agerikoa da prestakuntzarekiko duen bokazioa Mondragon Unibertsitatearen bitartez, enpresa kudeaketa eta berrikuntza esparruetan espezializatutako unibertsitatea, eta baita 1.000 pertsona baino diharduten bere hamabost zentro teknologikoak ere" dio.\nErronka estrategikoa: "ibilbide orria"\nAzkenik gogora ekartzen du Mondragonek bere ibilbide orria prestatu duela 2013-2016 denboraldirako, eta erronka nagusitzat "enpresa sarea eraldatzea" duela, "negozio errentagarriak, iraunkorrak eta balio erantsidun enplegua sortzeko balio handiagoa duten sektore eta merkatuetarantz prozesua bizkortuz".\nOharra amaitzen da berriro gogora ekartzen Korporazioak berretsi egiten duela eredu kooperatiboarengan duen "konfiantza osoa": Merkatu globalean bere enpresen lehiakortasuna berrindartzeko erronka eta bere pertsonenganako eta gizartearenganako konpromiso eta erantzukizun mezua helarazten du" amaitzen du Mondragon Korporazioaren oharrak.


B1.1 – IKA Bloga\nMiñan liburuak Ibrahimaren historia kontatzen du. Protagonistak Gineako jaioterria utzi eta bidaia luze bati ekin dio etxetik alde egin duen anaia txikiaren bila. Basamortuak gurutzatu\nOrain dela zeinbait hilabete amets bat izan nuen. Ezin dut burutik kendu eta zure laguntza behar dut bere esanahia argitzeko. Gauean kotxez nindoan eta, gidatzen


Euskal Herriko Terapeuta Okupazionalen Elkargoarekin lan egiten dugu | Red Menni\nAhizpa Ospitalarien Bilboko neuroerrehabilitazio zentroan laguntza-produktuen inguruan ETOLEK emango duen ikastaroa egingo da urriaren 28an eta 29an\nBeste behin, Aita Menni Ospitaleko Garuneko Erasanaren Zerbitzuak ezagutzak eguneratzen lagunduko du, oraingoan laguntza-produktu ezberdinen inguruan. Euskal Herriko Terapeuta Okupazionalen Elkargoak (ETOLE) antolatuta, urriaren 28an eta 29an, Bilboko Neuroerrehabilitazio Zentroaren instalazioetan (Egaña kalea, 10), ondorengo ikastaroa emango da: ‘Laguntza-produktuak: aplikatzeko aukerak, eraikuntza sortzailea, teknologia berriak eta emaitzen neurketa’.\nThais Pousada García terapeuta okupazionalak emango du tailer teoriko-praktikoa; Osasunaren Zientzietan doktoregoa eta osasun-arloko ikerketan eta laguntzan masterra du berak. Tailerra garatzeko, metodologia aktiboa, dinamikoa eta parte-hartzailea jarraituko da, edukiak errazago ulertu eta barneratzeko eta kontzeptu eta teknika desberdinak maneiatzeko helburuarekin.\nPrograma 13 eskola-ordutan banatzen da, eta, lehen zatian, zenbait kontzeptu orokor, eta laguntza-produktuen sailkapena eta oinarrizko ezaugarriak errepasatuko dira. Ondoren, ebaluazio-prozesua landuko da: emaitzen neurketa laguntza-produktuetara aplikatuta. Jarraitzeko, azken berrikuntza eta aukera teknologikoak aztertuko dira; hala nola, ortesi dinamikoak, exoeskeletoak eta sistema domotikoak. Hurrengo moduluan, berriz, teknologia berrien aukerak eta TO-n egiten den aplikazioa jorratuko dira: laguntza-produktuak ordenagailuetan eta mugikorretan, errealitate birtualean eta APPs-etan, besteak beste, esku-hartze terapeutikoko baliabide gisa. Azkenik, urriaren 29an, igandean, irakaslea kostu baxuko laguntza-produktuen inguruan arituko da, erabiltzaileek eskuratzeko.\nIkastaroan parte hartu ahal izango dute Terapia Okupazionalean diplomatuak edo graduatuak diren pertsona interesatuek. Ikastaroa egiteko plaza-kopurua gehienez 22koa izango da. Ikastaroaren kostua 65 €-koa izango da ETOLEko kideentzat eta terapia okupazionaleko estatuko gainerako erakunde hitzartutakoentzat eta ikasleentzat. Kategoria horietakoak ez diren gainerako terapeuta okupazionalek, aldiz, 90 € ordaindu beharko dituzte.\nParte-hartze aktiboagoa sustatzeko nahiz ideia eta irtenbide baliagarriak eta aplika daitezkeenak emateko, antolakuntzak parte-hartzaileei eskatu nahi die laguntza-produktu “kustomizatuak” behar dituzten praktika asistentzialeko kasuak proposa ditzatela. Halaber, oso ondo hartuak izango dira anekdotak, sortutako produktuak, oharrak edo egindako esku-hartzeak, partekatu ahal izateko.\nParte hartu nahi duten pertsonek ETOLErekin harremanetan jartzeko bide hauek erabil ditzakete: 644 52 44 92 telefonoa edota etoleikastaroak@terapeutas-ocupacionales.es posta elektronikoa.


Aurrekontuak onartu ta gero bestelako akordioak posible ete dira? - bizkaie.biz\nEretxia IV. urtea // 143. zenbakia\nAurrekontuak onartu ta gero bestelako akordioak posible ete dira?\nEz dakit nik urteko barririk garrantzitsuena izan ete dan ala ez. Batzuek holan ikusi gura izan dabe. Ezin da ukatu, halanda be, hurrengo hilebeteetan eragina izango dauela joan dan astean Legebiltzarrean jazotakoak. Gogoratu daigun sozialistek aldeko botoa emon deutsela Eusko Jaurlaritzako aurrekontuei. Ikuspuntuen arabera, zeozer, jarrera bat apurtu dala edo zeozer zabaldu dala esan leiteke.\nDuda barik, holako erabagi bat pentsauezina zan orain urtebete. Seguru dagoz politikan adituak diran guztiak ez dala puntu honetan geratuko alderdi bien arteko adostasuna, pausu honen atzetik beste batzuk etorriko dira eta.\nBeste alde batetik, jazoerea normaltasun politiko baten barruan kokatu beharko geunkela pentsauko dau baten batek. Madrileko Gobernuak arazo larriak daukaz Diputaduen Kongresuan eta Senatuan bere kontuak atara ahal izateko. Are gehiago, Catalunyako Estatut barriaren eztabaidearen korapiloa askatu ezinda dabilzanean, ezin eben espero sozialistek laguntza haundirik ERC bere aliatuaren aldetik. Honexegaitik behar ebazan jeltzaleen botoak euren kontuak atarateko. Ez jakez merke urten botoak. Abiadura Haundiko Trena aurrera atarateko finantziazinoa emon behar izan dau Madrileko Gobernuak boto horreen truke. Testuinguru honetan, Eusko Jaurlaritzearen aurrekontuei aldeko botoa emotea be normaltzat jo beharko geunke.\nOrain arte harritzeko moduko ezer. Honeek kontuak politikan normalak badira be, badagoz mahai azpitik joan leitekezan beste kontu batzuk. Hain zuzen be, bozeroaile sozialista eta jeltzale batzuen esanetan, pausu hau garrantzitsua izanda, garrantzitsuagoak izan leitekez jarraian emon beharreko beste urratsak. Bai Imaz jeltzalea zein Pastor sozialistea oso baikor agertu izan dira aurrerantzean bakegintza ta normalizazinoaren ganean lortu beharreko akordioen inguruan. Jeltzaleak eta sozialistak akordioak lortzearen alde dagozala ezin da ukatu. Kontua da ez dakigula zertan oinarrituko diran horreek akordiook. Sozialistek behin eta barriro esaten dabe bakegintza eta normalizazinoaren ganeko akordioak legearen barruan egin behar dirala. Jeltzaleek azken urteotan aldarrikatu daben erabagiteko eskubidea, ostera, ez da inondik inora Espainiako legeriaren barruan sartzen. Ibarretxe lehendakariaren plana be ez. Eta hor erdiko biderik ez dago.\nLehendakaria oso ixilik egon da azken asteetan. Batzuen eretxiz, prudentziak bultzatuta. Beste batzuek ez dabe lotura handirik ikusten azken egunotako adierazpen eta azken urteotan zehar Ibarretxek adierazotako jarrerakaz. Bestalde, ez dau emoten EA eta EB oso pozik dagozanik lortutako akordiogaz. Duda barik, zenbat eta sintonia gehiago sozialista eta jeltzaleen artean orduan eta zalantza gehiago alderdi bi horreentzat.\nEzker abertzaleak, bere aldetik, ez dau zalaparta handiegirik atara. Seguruenik, hemendik aste gitxira BECen izango dan ekitaldi politikora begira egongo da, hau izan leiteke eta bere etorkizun politikoaren ganean unerik erabagikorrena. Ez dakigu eragile politiko guztiek bestelako egoera politikoari aurre egiteko moduan egongo ete diran. Nire ustez, 2006. urte barri honetan aldaketak baino eraldaketak gertatu leitekez. Jakina, onerako eraldaketea eta jarrera aldatzea beharrezkoa izan daiteke. Baina, edozein kasutan be, ondo etorria izan daitela itxaropena!


Antzizar Kiroldegia | BEASAINGO MENDI ASTEA\nBEASAINGO MENDI ASTEA\nArrastaka Mendi Taldeak Beasaingo VIII Mendi Astea antolatzen du, azaroaren 9tik 14ra. Mendizaletasunaren alderdi desberdinen gaineko emanaldiak ikusi ahal izango dira: eskalada, mendiko eskia, goi mendiak.\nProgramaren barnean lau ikusentzunezko izango dira, azaroaren 9, 10, 11, 12an, arratsaldeko 19:30ean. Aurtengo berrikuntza, emanaldien lekua izango da: aurtengoan Igartza Jauregian izango dira aurkezpenak. Horrez gain, azaroaren 14an, larunbata, Beasaingo rokodromoan eskalada egiteko aukera izango da.\nArrastaka Mendi Taldearekin batera, antolakuntzan gonbidatu modura arituko dira Unai Mendia/David Lopez “Tron”, Iban González eta Josema Casimiro.\nMendi Astearen lehenengo ekitaldia azaroaren 9an izango da, astelehenean, eta Arrastaka Mendi Taldeak ‘Ekintzaz betetako urte bat’ ikusentzunezkoa aurkeztuko du. Mendiko segurtasunaren inguruan egindako ikastaroak eta urtean zehar igotako mendiak, eskaladak edo zeharkaldiak agertuko dira.\nAsteartean, hilak 10, eskaladaren inguruan arituko gara, eta Unai Mendiak eta David Lopezek (“Tron”) “Eskaladaz betetako bizitza bat” ikusentzunezkoa eskainiko digute.\nUnai Mendiak eta David Lopezek ez dute aurkezpen handirik behar eskaladaren munduan: izotzetan nahiz harkaitzetan ibilbide luzea egindakoak dira, beti konpromiso handiko bide zail eta gogorrei helduz. Ikusentzunezko honetan beren esperientziak erakusten dituzte, eta eskaladaren munduan egin dituzten ekintza esanguratsu batzuk kontatuko dizkigute.\nAsteazkenean, hilaren 11n, Iban Gonzalez iruindarrak “Eskia Norvegian eta Pirinioetan” izeneko lana aurkeztuko digu. Iban Gonzalezek mendizaletasuna bete betean bizi du, mendiko eskian ere ibiltzen da, eta gainera, mendiari buruzko liburuak ere baditu argitaratuak.\nEmanaldiak bi zati izango ditu: lehenean Norvegiako Artikoan izandako esperientzia kontatuko da, eta bigarrenak Pirinioetako ekintzak izango ditu ardatz. Honela hitz egiten du Iban Gonzalezek Norvegiako Artikoaz: “Hara eskiekin joatea aspaldiko ametsa genuen, eta azkenean iaz lortu genuen. Lyngen-eko alpeetan izan ginen, Norvegiako ipar-iparreko muturrean. Eskualde horretan mendiak fiordoetatik abiatzen dira, eta glaziarrak ia itsas mailaraino iristen. Gailurretik itsas bazterreraino eskiatzeko aukera dago, Artikoko argitasun magikoan bilduta”. Ikusentzunezko ederra izango da.\nOstegunean, hilaren 12an, azkeneko emanaldian, “K2: Mendirik mendiena” izeneko aurkezpena ikusi ahal izango dugu, Josema Casimiroren eskutik.\nK2 mendiaren inguruan historia gogoangarriak badira, eta haietako bat biziberritu nahi dugu, belaunaldi gazteek bidea ireki zutenen erreferentzia izan dezaten. 1986an Nafarroako bi mendizalek K2 mendira egin zuten igoeraz ari gara: urte hartan, ekainaren 23an, Josema Casimiro eta Mari Abrego munduko bigarren mendi garaienera igo ziren, K2ra (8.611 m). Historian gordetzeko moduko igoera izan zen.\nNabarmendu beharreko mendi-denboraldia izan zen urte hartakoa K2 inguruan. Zentzu guztietan gainera: hogei lagun baino gehiagok lortu zuten gailurra; baina hamar baino gehiagok galdu zuten bizia.\nBi mendizale nafarrek beren amets bat bete ahal izan zuten, K2ra igotzea, eta dokumentalean beren esperientzia kontatzen zaigu. “Orduan ez zen esan, baina lehenengo aldia izan zen K2ra oxigenorik gabe eta era alpinoan igotzen zela. Eta gerora ere ez dira horrelako igoera asko izan”. Jaitsiera, berriz, infernu bat izan zen, eguraldi txarraren ondorioz. Gogoan dute nola oinarrizko kanpamendura iristean, medikuek bi egunez jan gabe egoteko agindu zieten, urdailean arazoak izan zitezkeelako; edo Renato Casarottok nolako besarkada eman zien, bizirik itzuli zirela ikustean, eta nola, Iruñera itzultzean, beren lagun italiarraren heriotzaren berri izan zuten, K2tik jaistean arrakala batera erorita… Oroitzapen eta kontu asko azaleratzen dira Casimirok eta Abregok – 80etako hamarkadako Nafarroako mendizale-bikote onenetakoa- hilabete haietako esperientzien irudiak azaltzen dizkigutenean, beren ilusioekin eta beldurrekin, nekearekin eta pozarekin, amets bat lortu nahian.\nAzkenik, azaroaren 14an, larunbata, eta Beasaingo Mendi Astea amaitzeko, Antzizar kiroldegiko rokodromoan ate irekien eguna izango da, eta haurrek nahiz helduek eskalada probatzeko aukera izango dute, goizean 10etatik 14etara, eta arratsaldean 16etatik 19:30era; kirol honetara hurbiltzeko eta nolakoa den ezagutzeko aukera paregabea.


Igogailuen fabrikako eta hornitzaileentzako diseinatutako Txinako nylonezko polea H & F.nylon\nNylon igogailuen polea hamarkada luzez igogailu gailuetan erabiltzen da, bere burua lubrifikatzeagatik, pisu arinagatik eta alanbre sokaren babesagatik. Igogailuen txirrien% 80k baino gehiagok nylonezko materiala erabiltzen dute eta ekipamendu osoaren bizitza gehiago lor dezakete. Eta gobernuak altzairuaren industriari ingurumenarekiko duen kutsaduraren gaineko kontrol zorrotzagoa denez, nylonezko poleak modu zabalagoan erabiliko dira igogailuen gailuetan.\nEta jarraian igogailuen nylonezko txirriken zehaztapen arrunt batzuk aurkezten ditugu:\nMC Nylon Igogailuaren txirrikari aplikatuta\n% 95 baino gehiago Nylon Plus% 5 beste osagai\nHuafu guk gidatzen saiatu gara, konbentzitzen ditugu bezeroak metalezko txirriken ordez Nylon materialeko txirrikak probatzeko. Bezero asko nylonezko txirrikak aplikatzen ohituta daude nylon gurpilen estatistika guztiak probatu ondoren. Lehenago egokitu beharko lukete nylonezko polea gure bezeroekin egin ditugun hitzaldietan. Diotenez, langileei nylon txirrikak instalatzeko gustukoa dutela nylon txirrikak instalatzeko lanaren intentsitatea murrizten dute, lanerako denbora aurrezten dute lan gehiago egiteko. Eta atseden denbora gehiago izan dezakete nylonezko txirrikak instalatzeko lanaren eraginkortasun osoa hobetzeko.\nDenborak aurrera egin ahala, gero eta bezero gehiago hasten dira nylonezko txirriken abantailez jabetzen eta produktu berriak probatzeko prest daude produktuen maila osoa hobetzeko segurtasun, erosotasun eta kalitate alderdietan. Eta uste dugu nylonezko txirrikek aplikazio gehiago izango dutela igogailuen industrian.\nAurreko: Txinako fabrika Nylon Round Bar - nylon pin gogortasun handikoa - H & F. nylon\nHurrengoa: nylon makineriako engranajeak\nKalitate handiko nylon polea\nAte lerragarriak Nylon Polea\nNylon Polea Labainkorra\nNylonezko polea txikiak\nTransmisioko nylonezko polea


Gernika Bizkaia porrotagaz itzuli da Galiziatik - Busturialdeko Hitza : Busturialdeko Hitza\nGernika Bizkaia porrotagaz itzuli da Galiziatik\nGisela Vega jokalaria.\nAtzo arratsaldean 71-58 galdu zuten Star Center-Uni Ferrol taldearen kontra. Irabazten hasi zen talde gernikarra, eta 28-31-ko markagailu estuagaz amaitu zuten bigarren laurdena. Baina, atsedenaldiaren ostean, etxekoek markagailuari buelta ematea lortu zuten. Gernika Bizkaiak joko-erritmoa jaitsi izana ondo aprobetxatu zuten galiziarrek, eta orduan aurkaria estutzea lortu eta garaipena eskuratzeko puntuen bila aritu ziren. Hala ere, jardunaldian albiste pozgarria ere jaso du taldeak, Gisela Vega Gernika Bizkaiako jokalaria 20. jardunaldiko jokalaririk onena izendatu baitute (bigarren aldiz denboraldi honetan). Zehatz esateko Emakumeen Ligako jokalarien artean MVP (Most Valuable Player) izendapena jaso du, hau da, Vegak lortu du jardunaldiko baloraziorik onena. Hain zuzen ere, 32 puntu eman dizkiote, atzoko partidan 27 puntu, bederatzi errebote eta bi berreskuratze lortu eta sei falta jaso zituelako. Aste honetan bi hitzordu Emakumezkoen Ligako denboraldia amaitzeko sei jardunaldi baino ez dira geratzen, eta aste honetan bi partida jokatuko dituzte. Gernika Bizkaiak Malosten du hitzordua etzi, 20:00etan. Leongo (Gaztela eta Leon, Espainia) Embutidos Pajariel Bembibre taldearen kontra jokatuko du. Asteburuan, berriz, etxetik kanpo, Gironan (Herrialde Katalanak) lehiatuko dira. Hain zuzen ere, gaur gaurkoz, Spar Citylift Girona sailkapeneko bosgarrena da 33 puntugaz, eta bi puntu gutxiagogaz Gernika Bizkaia seigarrena da. Bestalde, Perfumerias Avenida liderrak 39 puntu ditu, eta C.B. Conquero Huelva Wagen bigarrenak 36 puntu ditu. Horien atzetik 33 puntugaz berdinduta daude Cadi La Seu, Mann-Filter eta Spar Citylift Girona.


Palestinako bigarren brigadaren kronika! | Askapena\nPalestinako bigarren brigadaren kronika!\nSubmitted by admin on Az, 2019/08/07 - 11:13\nPalestinara heldu bezain laster atentzioa deitzen duen lehendabiziko gauza harresiak duen garrantzia da, bai errepidetik joan bai herri zein errefuxiatu zelaian egon beti presente dagoena. Honakoa "segurtasuna" mantentzeko duten obsesioaren adibide argi edo bisualena izan badaiteke ere, ez dugu ahaztu behar horixe dela: adibide bat. Izan ere, check pointak, poliziaren presentzia, kolonoak babesteko kaletik dabiltzan sekretak, ahotsa ezagutzen duten kamerak eta abar egunerokotasunaren parte dira Jerusalemen.\nJerusalemek jasaten duen kontrola ulertzeko, testuinguru politiko zein historikoa ulertzen saiatu beharko ginateke aurrena. Historiari dagokionez, bere sorrera erromatarren garaikoa da eta zibilizazio ezberdinak pasa izan dira bertatik, palestinarrak beti bertan presente egonik. Horrela izanik ere, I. MG-ren ondoren Britainiar erresumaren eskuetan egotera igaro zenean palestinarren arteko bereizketa etniko zein erlijiosoak indartzeko saiakerak hasi ziren. 1917ko Balfourteko deklarazioaren bidez, 1948an sortuko den Estatu Sionistak zilegitasuna lortuko du eta palestinarrak diren lurrak zein higiezinak era masiboan bereganatzeari ekingo dio. Horri jarraiki, 1948an eragin zuten Nakba dela eta, palestinar askok haien etxeak utzi zituzten gerra amaitutakoan bertara bueltatzeko ideiarekin. Bueltatu zirenean ordea, haien etxeak sionistengatik okupatuak izan zirela ikusi zuten, sionistek egindako lege multzo baten ondorioz aurreko urteetan bertan bizi izan zirela frogatzeko aukerarik eduki ezean honakoak sionisten eskukoak izatera igaroko baitziren. Horrela, 1967ko sei eguneko gudaren ostean palestinar asko jordaniar errefuxiatuak izatera igaroko dira, haien lurretan ibiltzeko askatasuna bera ere ukatua izango zaielarik.\nGaur egun, prozesu horrek aurrera jarraitzen du. Adibide bezala, "Damascus gate" izenaz ezagutzen den Jerusalemeko alde zaharrera sartzeko ate garrantzitsuenetik igarotzeko zailtasunak ipini nahia dago, palestinarrak ekonomikoki itotzea helburu duena, turismoa Jaffako atera bideratuz, honakoak auzo judutarretik baino ez daitezen igaro. Era berean, ikuspuntu hori zabaltzeak Jerusalemeko biztanleria osoa judutarrak direla pentsatzera eramateko estrategiari ere jarraitzen dio, gida turistikoek ideia hori zabaltzeko funtzioa betez. Honez gain, palestinarrek jazarpen bortitza jasaten dute, sufritu ditzaketen erasoen beldur horrek gauez kalera ez irtetzea dakarrelarik, besteak beste. Gainera, israeldarrek buruturiko erasoek erantzukizunik ez izateak segurtasun ezaren sentsazioa areagotzea dakar, sionistek eramaten dituzten bizkarzainak identifikatu ezinak direlarik. Ikusitako nahiz entzundakotik abiatuz, ukatu ezina zaigu palestinarrek egun Apartheid egoera bizi dutela eta haietako baten aburuz, Hego Afrikak bere garaian sufritutakoa baino lazgarriagoa kontsidera genezakeena. Aipatutakoaz gain, bereiztutako bi unibertsitate daudela ipini genezake adibidetzat, palestinarren unibertsitateko tituloei balio gutxiago aitortzen zaielarik eta palestinarrek sionisten unibertsitatera joatekotan ikasleen arteko bereizketak jasango dituztelarik. Azkenik, aipatzea Jerusalem hiri turistiko bilakatu nahi dutela eta ahal beste entretenimendu sortzen ari direla palestinarren kaltetan, esaterako, "tolerantzia judutarraren museoa" sortuz mila urte inguru zituen hilerri palestinar baten gainean, edo zentro komertziala sortuz lehenago palestinarren etxeak zeuden lekuan. Jerusalemeko turismo saldoa etengabea izan dadin Jerusalemen nazioarteko aireportu bat, tren sare handia eta metropoliarekin lotuko duen tranbia proiektuak aurrera eraman nahi ditu estatu sionistak. Azpimarratzekoa da Gipuzkoako CAF enpresak tranbia hau egiteko lizitazioan jarraitzea, langileek lehiaketa honetatik behin eta berriro irteteko eskatu dioten arren.\nArestian esan bezala, jatorriko herri edo hiritik kanporatutako biztanle asko du Palestinak. Hauetako batzuk Palestinan bertan sortutako errefuxiatu guneetan bizi dira. Gune horietako bi ezagutzeko aukera izan dugu Bethlehemen kanpoaldean, Aida eta Dheisheh, zeintzuek Betlehem inguruan bizi ziren errefuxiatuak jasotzen dituzten. Goraipatzekoa da bertako biztanleek duten antolakuntza gaitasun zein formakuntza politikoa, jasaten duten zapalkuntzari eraginkorki aurre egiteko balio zaiena. Auzo hauek izan dira, hain zuzen ere, palestinarren erresistentziaren indargune garrantzitsuenetako batzuk. Esan beharra dago, espazio hauetan Palestinaren Askapenerako Fronte Popularraren (PFLP) presentzia nabarmena dela, era berean, gune ezkertiarra izateak jomugan egotea dakarrelarik. Honez gain, ume nahiz gazteei etorkizun hobea eskaintzeko asmoz espazio ezberdinak antolatu dituzte, Amaleko eta Laylaceko zentroak horren erakusle izanik. Bertan umeek jolasteko jostailuak dituzte, haien sentimenduak azaleratzeko jarduera ezberdinak burutzen dituzte eta ikasketekin laguntza jasotzen dute gaztaro aberasgarriagoa eduki dezaten.\nErrefuxiatuen egoera ezagutzeaz gain, Hebroneko egoeraren berri izateko aukera ere izan dugu. Bertan sionisten okupazioa are agerikoagoa da, alde zaharreko zentroan dauden koloniek sorturiko egoera jasangaitzarengatik. Beste hiri batzutan ez bezala, bertan ez dute palestinarrak kanporatzea lortu eta hori dela eta, kolonia horretan palestinar nahiz sionistak auzo berean bizi dira eguneroko erresistentzian. Leku berdinean bizi diren heinean, palestinar horiek etengabeko eraso eta umiliazioak jasaten dituzte, bai uniformatutako militar edo polizien eskutik eta baita, eta batez ere, mentalitate militarra duten kolonoen eskutik. Azken hauen zigorgabetasuna soldaduek beraiek bermatzen dute.\nPertsonek zuzenan jasaten duten kalteei dagokionez, ez dugu ahaztu behar, kolonia bat den heinean, bertara check point bat igaroz baino ezin dela sartu. Turistek horra sartzeko askatasuna duten arren, palestinar egoiliarrak baino ezin dira igaro, haien senide edo lagunei bisitatzeko aukera ukatuz eta, are gehiago, check point horretan ordu luzez egotera ere behartzen dituztelarik. Gainera, eskolara joaterakoan ume palestinarrek harrikadak jaso izan dituzte noizbehinka, irainduak izateaz gain. Bizi duten tentsioaren adibide esanguratsua da atsedenalditik bueltan patioko burdinezko atea kandaduz ixteko beharra, aurretik jasan izan dituzten erasoetatik babesteko. Helduak ere izaten dira erasotuak, adibide bezala emakume batek jasandako kolpeen ondorioz abortu bi izan zituela ipin genezakeelarik. Are gehiago, haienak diren zuhaitzetatik fruituak jasotzeko Israeldar gobernuaren baimena behar dute, normalean lortzen ez dutena, eta lorturik ere, honakoa ekiditzeko kolonoek burutzen dituzten erasoei aurre egin behar izaten diete.\nKalte materialei dagokienez, ur hodiak puxkatzen dizkiete eta landatzen duten oro moztu edo su ematen diote. Gainera, leihoak etengabe hausten dizkiete, honakoak babesteko burdinezko barrote edo estalkiak ipintzen dituztelarik, argiari berari ere uko eginez. Honez gain, ez dute kolonia barnean kotxerik erabiltzeko eskubiderik eta etxera heltzeko euren burua bide kaskarretatik joatera behartua ikusten dute, kolonoek sarrera nagusia blokeatzearen ondorioz. Äzkenik, deigarria zaigu palestinar etxe guztiek sionistek goitik botatzen dizkieten zakarren aurrean sareak ipini behar izana.\nLaburbilduz, palestinarrek bizi duten Apartheid egoera jasanda ere, edukitako abegi beroa azpimarratzekoak direla uste dugu, etxekotzat hartu gaituztelarik. Era berean, borrokan jarraitzeko duten indar eta determinazioa goraipatzekoa zaigu eta sentimenduen gorabehera honetan bidaiarekin jarraitzeko gogotsu gaude.


[IRITZIA] Hitzarmen berria eskola jantokietan - Aiaraldea - Aiaraldea.eus\n[IRITZIA] Hitzarmen berria eskola jantokietan\nIrune Azkarraga 2019-03-13 21:00\nLABek kudeaketa zuzeneko eskola-jangeletako kolektibitate enpresen hitzarmen kolektiboa sinatu du. Beste behin ere, ikastetxe publikoetako eskola-jangeletako langileek, catering enpresetakoek, erakutsi dugu gure hitzarmena azkenera arte defendatzeko prest gaudela eta horrela ulertu du sektoreko patronalak.\nHezkuntza Saileko sukaldarienarekiko, soldataren %100ren ekiparaziora ailegatzea lortuko dugu hitzarmen honekin. 16 urte daramatzagu honen bila eta behingoz lortu dugu, horrek dakarren egonkortasun laborala ospatzekoa da, beste arlo askotan ere hobekuntzak izango ditugu. LABen uste dugu hitzarmena sinatzea aurrera pauso bat izango dela oraindik egiteke ditugun gainontzeko borroketan aurrera egiteko. Eusko Jaurlaritzarekin ere batzartu gara ratio, funtzioen eta beraiei zuzenean dagozkien gaien inguruan hitz egiteko. Prest daude honezkero zaharkituta dagoen 2000ko araudia moldatzeko. Eusko Jaurlaritzarena da ikastetxe publikoetako eskola-jangeletako funtzionamendu eta kudeaketaren erantzukizun osoa, eta kontuan izan behar da zerbitzu publikoa dela, diru publikoz funtzionatzen duena. Eskola-jangelen ereduaren inguruan eta Eusko Jaurlaritzaren asmoen inguruan egiteko asko dagoela uste dugu.\nLangileok erakutsi dugu, kontratu partzialak dituen sektore prekarizatu eta feminizatu baten egon arren, prest gaudela gure eskubideen alde borroka egiteko.


Ángel González - Wikipedia, entziklopedia askea.\nÁngel González Muñiz (Oviedo, 1925eko irailaren 6a – Madril, 2008ko urtarrilaren 12a) 1950eko hamarkadako poeta espainiarra izan zen. 1985ean Letren Asturiaseko Printzea Saria irabazi zuen, eta 1996an Poesia Iberoamerikarraren Sofía Erregina Saria eskuratu zuen. Espainiako Errege Akademiako (RAE) kide izan zen.\nOviedo, 1925eko irailaren 6a\nMadril, 2008ko urtarrilaren 12a (82 urte) (82 urte)\nOviedoko Unibertsitatea lizentzia : zuzenbide\nMadrileko Kazetaritzako Eskola Ofiziala lizentzia : kazetaritza\npoeta, idazlea eta katedraduna\nBartzelonako Unibertsitatea (1967 - 1973)\nValentziako Unibertsitatea (1973 - 1978)\nNafarroako Unibertsitatea (1978 -\nPrincess of Asturias Literary Prize (1985)\nGold Medal of the Principality of Asturias (1999)\nHemezortzi hilabeterekin aita galdu zuen, eta horrek eragin nabarmena izan zuen bere haurtzaroan. Espainiako Gerran ere, familiari galerei eta oztopoei aurre egitea egokitu zitzaion. 1936an, frankistek Manolo anaia erail zuten; Pedro anaiak atzerrira ihes egin behar izan zuen, errepublikaren alde egindako ekintzengatik, eta Maruja arrebak ezin izan zuen irakasle-lanik egin, arrazoi berarengatik.\n1943ean tuberkulosiak jo zuen, eta León probintziako (Espainia) Páramo del Sil herrira joan zen, sendatzeko tratamendua jasotzera. Hango atsedenaldiko ordu luzeetan poesiarekin zaletu zen, eta bera ere poesia idazten hasi zen. Hiru urte geroago, ozta-ozta osatu ostean, Oviedora itzuli zen. Zuzenbide- eta irakasle-ikasketak egin zituen Oviedoko Unibertsitatean, eta 1950ean Madrilera joan zen, kazetaritza ikastera.\n1954an, oposizioak gainditu eta Herri-lanetako Ministerioko Administrazio Zibilean hasi zen lanean. Lehenengo Sevillara bidali zuten, baina 1955ean eszedentzia bat eskatu zuen eta Bartzelonara joan zen. Han, argitaletxe batzuetako estilo-zuzentzaile gisa lan egin zuen, eta Bartzelonako Eskola zeritzon taldeko poetak ezagutzen hasi zen, hala nola Carlos Barral, Jaime Gil de Biedma, José Agustín Goytisolo eta Gabriel Ferrater.\n1956an lehenengo poesia-liburua argitaratu zuen, Áspero mundo, gerraosteko ume gisa bizi izandako esperientziak bultzatuta, eta lan horrekin Adonais Sariaren accesit bat irabazi zuen. Madrilera itzuli zen, berriro ere Administrazio Publikoan lan egitera, eta bere belaunaldiko poeta-taldea ezagutu zuen —hots, Juan García Hortelano, Gabriel Celaya, Caballero Bonald eta beste batzuk—, gerora 50eko Belaunaldia izendatuko zena. 1959an Antonio Machado poetaren heriotzaren hogeigarren urtemugako ekitaldian parte hartu zuen, Colliure-n, Frantzian.\n1970ean Albuquerque-ko Mexiko Berriko Unibertsitatean hitzaldi batzuk ematera gonbidatu zuten. Hitzaldien ostean, seihileko batean eskolak ematen geratu zen. Horrela, bada, AEBetan bizitzen jarri zen, eta 1973an Utah, Maryland eta Texas-eko unibertsitateetan egon zen, haietan ere irakasle gonbidatu moduan. 1974an Mexiko Berriko Unibertsitatera itzuli zen, orduko hartan Espainiako Literatura Garaikideko irakasle finko gisa lan egitera. Lan horretan erretiratu zen, 1993an. Urte berean Susana Riverarekin ezkondu zen, zeina 1979an ezagutu baitzuen. Erretiratu ondoren, Mexiko Berrian bizitzen jarraitu zuen; alabaina, 2006tik aurrera gero eta gehiagotan bidaiatzen zuen Espainiara.\n2008ko urtarrilaren 12an hil zen, Madrilen, 82 urterekin, urte luzeetan pairatutako arnas gutxiegitasun kronikoaren ondorioz.\nPoesia soziala egiten zuen, ironiaz josia, eta denboraren iragaiteaz eta maite-kontuez ere jarduten zuen. Hizkuntza garbi eta gertukoa zerabilen, eta bere hitzetan nabarmenak dira elkartasunaren eta askatasunaren aldeko adierazpenak.\n•\tÁspero mundo (1956)\n•\tSin esperanza, con convencimiento (1961)\n•\tGrado elemental (1962)\n•\tPalabra sobre palabra (1965)\n•\tTratado de urbanismo (1967)\n•\tBreves acotaciones para una biografía (1971)\n•\tProcedimientos narrativos (1972)\n•\tMuestra de... algunos procedimientos narrativos y de las actitudes sentimentales que habitualmente comportan (1976)\n•\tMuestra, corregida y aumentada, de algunos procedimientos narrativos y de las actitudes sentimentales que habitualmente comportan (1977)\n•\tProsemas o menos (1985)\n•\tDeixis en fantasma (1992)\n•\tOtoños y otras luces (2001)\n•\tNada grave (hil ostekoa)\n1962an, Pariseko Ruedo Ibérico argitaletxearen Antonio Machado Saria, Grado elemental liburuagatik 1985ean, Letren Asturiasko Printzea Saria 1991n, Poesiako Nazioarteko Salerno Saria 1996an, Espainiako Errege Akademiako (RAE) kide 1996an, Poesia Iberoamerikarraren Reina Sofía Saria 2001ean, Artearen eta Letren Julián Besteiro Saria 2004an, Federico García Lorca Poesiako Nazioarteko Sariaren lehenengo irabazlea\nMunduko Poesia Kaierak: Angel Gonzalez (Susa, 2016; itzultzailea: Gerardo Markuleta). Poemen antologia bat.\nMunduko Poesia Kaierak: Angel Gonzalez, bildumaren zuzendari Beñat Sarasolaren hitzaurrearekin\nMultimedia: Ángel González


kritiken hemeroteka » Oroimena biziaraztea ahanzturako aringarria ote\n« Proposamena | Konspiratzaileen bilera »\nOroimena biziaraztea ahanzturako aringarria ote Mikel Asurmendi / Irunero, 2009-08\nIbilitako bideak berribiltzeko asmoz ekin zion orain parte bat urte Postkronikak liburua idazteari Alberto Barandiaran kazetariak. Historia hauetako batzuk Euskaldunon Egunkariako garaikoak dira, eta bestetzuk Berrian agertuak. Bost erreportajeek eman zuten gertakari haien berri, baina ez osotoro. Izan ere, testu bat —artikulu bat, liburu bat…— ez da inoiz bukatzen guztiz. Beti dago zer berritua, zer hobetua. Areago idatzitakoa gertakari errealetan idatzia bada. Idatzitakoa hobetzeko ordea, ibilitako bideak berribili eta gertatu zirenak berbizi behar ditu testu egileak.\nHalaxe egin du kazetari honek. Dokumentazioz eta argazkiz betetako karpeta zaharrak ireki, berrikusi, berrirakurri, eta gertakari haiez galdezka hasi da berriz ere. Galdera asko geratu zitzaion erantzun gabe. Orain, ekinaren poderioz, temaz eta ausardiaz jokatuz, galdera batzuek argibide berriak jaso dituzte. Beste batzuek ez dute sekula ezer berririk jasoko. Halere, bila eta bila aritu da kazetaria, horixe du halabeharra eta zoria. Liburua ahalegin obsesiboaren emaitza da —halaxe gaztigatu digu egileak sarreran—, gertatua osatu ezin izanaren kronika da.\nHoriek horrela lerroz lerro segitu dugu bere periploa. Hasi baina, hurbilenetik hasi ere, Jesus Ulaiarren garaia delakotik. Nork bere obsesioak ditu, eta iruzkingile honek bereak. 1979ko urtarrileko gertakaria da, 2004ko urtarrilean “berbizitua”. ETAk hil zuen Jesus Ulaiarri —Etxarri-Aranazen hil eta hogeitabost urteetara— egindako omenaldiaren karietara. Euskal gatazkaren hogeitabost urteko bilakabidearen kronika zolia da. Kronika zoliak Sakana haraneko —gertakariaren inguruko— isiltasunarekin kontrastatzen du.\nMadrilgo kazetaria delakoaren bidez, haran sakonagoetan egin dugu aurrera. Euskal gatazkaren bide ozenagoetan, zeharka bada ere. Gatazkak dimentsio unibertsala hartu du, globala. Bortizkeriaren izaria handiagoa da, baita kazetariaren ausardia eta grina ere. Madril berunezkoa deskribatu digu kazetariak.\nLutxen argazkia zuri-beltzezko kronika da arras. 60 urte atzera egin dugu. Ziraukiko pentze gorrietatik —Parisko karriketan barna— Auschiwitzeko landetako zurira: beltza zuriaren gainean nagusitu da. Latza da —gure— historia. Eta berau ezagutarazi ez izanak are lazgarriagoa bihurtu du, hutsuneak eta izuak sorrarazi ditu gure memorian. Kronikak gertakariko protagonista Higinia Luz Goñi Aiestarani merezitako argi errainuak eskaini dizkio.\nNicolasaren gurutzea kronikak Agirrezabalaga Amutxastegiren bizitza laburra apur bat gehiago argitu du. Ahalkea sorrarazten duen gertakari latza, 1937tik 1942ra bitartekoa. Latza da. Hunkigarria. Lazgarria. Ahalkegarria… Elkartasunaren kronika da. Gurmensindo Lizarrakoa kaputxinoak solidaritatearen medaila merezi du, Nicolasaren medaila, hots. Nicolasa ondorengoengan bizirik dago Gurmensindoari eskerrak, eta Barandiaran kazetariari esker neurri batean.\nCordobako senidea kronikak kontinente zaharretik berrira eraman gaitu. Argentinan dabil berriz ere kazetaria, Buenos Airesen nahiz Cordoban. Hamarkada luzea pasa da han ibili zenetik. Ez zaigu ahaztu liburuaren xendetan eraman gaitu berriz ere kronika egileak.\nLiburuaren lehen hiru kroniketan kazetariak egindako bidaia labirintikoa da. Oroimena beruna bezalakoa da, grisa, astuna, sorgorra. Gertakarien inguruko pertsonekin harremanetan sartu, komunikazioa landu, eta isilean geratu ziren pasadizoen eta ikuspuntuen lerro berriak trazatu ditu kazetariak. Batzuetan etsi behar izan du, bestetan, argi errainu berriak zabaldu izanak sosegatu du. Eguneroko mintzamoldea eta idazkuntza landuz, kronika idazlea bilakatu da Alberto Barandiaran kazetaria. Kazetariak ez zuen gertatua ahaztu, ezta gertakarien ingurukoek ere ez. Gertakariak ez dira sekula ahanzten. Haatik hobeto ezagutzeak eztitzen du oroimena. Komunikazioaren nolakotasunak determinatu(ko) du gertakariaren ahanzturarako data. Oroimena biziaraztea ahanzturako aringarria ote.


Lemoa, Ubide eta Igorren bizikleta martxak\nMendi bizikleta zaleak zein kaminoan ibiltea gustuko dabenak hainbat aukera ditue hile honen lehenengo hamabostaldian bizikleta gainera igoteko. Izan be, hilaren 7an Lemoan Julen Zubero Lemoako I. Mendi Bizikleta Martxea izango da; 14an, Ubiden V. Mendi Bizikleta Martxea eta 15ean, VIII. Iban Mayo Martxa Zikloturistea Igorren.\nLemoako Txirrindulari Elkarteak antolatutako Julen Zubero I. mendi Bizikleta martxako zirkuituak 28 km eta 850 m.ko desnibela izango ditu. Partaideak goizeko 10:00etan abiatuko dira Elizondo auzotik. Horretarako izena emon behar da egunean bertan, goizeko 08:00etatik aurrera. Txirrindulariak 18. km.an horniketea izango dabe indarrak barriztuteko eta amaitutakoan kopautxoa egongo da.\nUbideko V. Mendi Bizikleta Martxea\nUbideko V. Mendi Bizikleta Martxea, hilaren 14an abiatuko da goizeko 09:30ean Amexier Mendi taldeak eta Ubideko Udalak antolatuta. Txirrindulariak 41 km. egin behar izango ditue 1.104 m.ko desnibelagaz. Izen emotea hilaren 12ra arte egin daiteke Amexier Mendi Elkartearen webgunean, edota martxearen egunean bertan 08:00etatik 09:30era arte.\nAurtengo edizinoa Eduardo Fernandez de Castilloren omenez izango da. Ubideko BTT martxa honen sustatzailea eta Amexier mendi alkarteko bazkidea izan zan Fernandez de Castillo urte hasikeran hil zana, eta taldekoak aurtengo edizinoa bere omenez egitea gura izan dabe.\nUbidetik urtenda, parte hartzaileak Upeteko landetatik, Saldropo, Salutrieta, Otzarreta, Upete eta Zubizolatik pasauko dira Ubiden horniketea izan arte. Gero, Siskiño, Alaran, Harrobiak, Letxaranda eta Atxurdinetik pasauko dira, Ubideko helmugara heldu aurretik.\nVIII. Iban Mayo Martxa Zikloturistea\nAurreko biak mendi martxak dira, baina Iban Mayo lagunartekoak antolatu dauan martxa zikloturistea kaminotik joango da. Partaideak 111 km. egin behar izango dabez goizeko 09:00etan urtenda Igorretik, eta Urkiola moduko mendateak igon beharko dabez. Ibilbidea honako hau da: Igorre, Zornotza, Larrabetzu, Morga, Muxika, Gernika, Munitibar, Urrutxua, Durango, Urkiola, Otxandio, Zeanuri eta Igorre.


Elikagaien segurtasuna nola handitu | Consumer\nElikagaien segurtasuna nola handitu\nSortzen ari diren patogenoak detektatzeko metodoak eta garbiketa eta desinfekzioa hobetzea funtsezkoak dira kalitate hobea lortzeko.\nPathogenCombat proiektu europarreko ikertzaileek, elikagaietako patogenoen presentzia murrizteko helburua duenak, Espainian bildu berri dira, arlo horretan egindako azken aurrerapenak bateratzeko. Lau urte daramatza martxan programa honek, eta 2010eko apirilean amaitzea aurreikusten du. Berritasunen artean, nabarmentzekoa da elikagaien sektoreko enpresek beren produktuen segurtasuna Interneten bidez probatzeko aukera emango dien sistema.\nSistema berri horrek, bere arduradunen arabera, bi zati ditu. Lehenik eta behin, elikagaien segurtasunaren arloan produktuak kudeatu eta kontrolatzeko jarduerari buruzko galderetan oinarritutako diagnostikoa egiten da, eta horrek zer puntu hobetu daitezkeen adierazten duten grafikoak egiteko balio du. Bigarren pausoa lagin biologikoak sistemaren zehaztapenen arabera aztertzea da, zein lagin hartu behar diren edo non jaso behar diren hautatuz.\nBi parametroak konbinatzean, industriek jakin dezakete zein den merkaturatzen dituzten elikagaien segurtasun-maila. Ikerketan parte hartzen duten enpresekin probatu ondoren eta emaitzak ikusi ondoren, adituek ondorioztatu dute enpresetako elikadura-segurtasuneko sistemak ebaluatzeko metodoak funtzionatzen duela, eta hurrengo pausoa sektoreko enpresa gehiago sartzea izango litzateke, Interneteko tresnara sartzeko gako bakarra beharko baitute.\nMikroorganismo probiotikoen laboreetan lan egiten du ikerketa batek, haragi freskoa babesteko\nPathogenCombat enpresak elikagaien segurtasunaren arloa lantzen du, elikadura-kate osoan sortzen diren patogeno berriak prebenituz eta kontrolatuz. Burgosko Unibertsitatea Elikagaien Zientzia eta Teknologia Sailetik ari da proiektu horretan lanean, eta Stuttgarteko Unibertsitatearekin (Alemania) batera antolatu du ekitaldi hori. Helburua da ikerketa-taldeen emaitzak eta aplikazioak transferitzea.\nBilera horretan, proiektuarekin lotutako unibertsitate eta ikerketa-zentroetako 70 ikertzaile baino gehiago izan ziren, eta, ondoren, “Nola handitu dezaket nire produktuen elikadura-segurtasuna?” tailerra antolatu zen. Tailer horren helburua zen nekazaritzako elikagaien sektoreko enpresei eta Europako partzuergoaren ikerketaren emaitza batzuk interesatzen zaizkien ikertzaile eta profesionalei aurrera egitea. Tailerrean, besteak beste, gai hauek landu ziren: patogeno berriak detektatzeko metodoak, garbiketa eta desinfekzioa hobetzea, elikagaien eta nekazaritzako elikagaien kalitate maila hobetzea eta elikagaien segurtasuna kudeatzeko sistemak.\nPathogenCombat ikerketa-proiektua Europako Batasuneko Ikerketarako Seigarren Esparru Programaren (FP6) barruan kokatzen da, eta bertan Europan elikagaien segurtasunaren arloa aztertzen da, elikadura-kate osoan sortzen diren patogeno berriak prebenitu eta kontrolatzeko ikuspuntu holistiko eta diziplina anitzekoaren bidez. Haien helburu nagusia da elikagaietan patogenoen presentzia murriztea, ikerketaren emaitzak sektoreko enpresei transferituz, elikagaien segurtasuna eta, ondorioz, lehiakortasuna handitzeko.\nProiektu honek Europan duen eragina, 17 herrialdetako 44 bazkidek osatutako partzuergoa, bost urteko iraupena, oso garrantzitsua da. PathogenCombat enpresak nabarmen lagunduko du Europako elikagaietan elikadura-patogenoen presentzia murrizteko eraginkortasuna hobetzen. Espainiako lau enpresak eta Burgosko Unibertsitateak (UBU) hartu dute parte proiektuan.\nNazioarteko partzuergoak hainbat ikerketa-talderekin lan egiten du metodo analitiko berriak garatzeko, elikagaietako patogenoak aztertu eta detektatzeko, eta patogeno-kopurua murrizteko teknika berriak, gainazalaren eta elikagaien arteko kutsadura gurutzatua murriztu dezaketen garbiketa- eta desinfekzio-sistemak. Zientzialari-taldearen arduradunek diote oso teknika interesgarriak erabiltzen direla elikadura-patogenoak detektatzeko eta elikagaietan zer bakterio-mota dagoen zehazteko.\nBurgosko Unibertsitateko Elikagaien Zientzia eta Teknologia Saileko taldea, haragi-produktuetan espezializatua, DNA teknikekin lan egiten du PCR bidez (Polymerase Chain Reaction edo polimerasaren kate-erreakzioa), elikadura-patogenoak detektatzeko tresna bat. Jakian patogenoren bati dagokion DNA zatiren bat dagoen zehaztu behar da. Elikagaiekin kontaktuan egon daitezkeen gainazaletan zer bakterio itsasten diren ere ikertzen dute, eta labore babesleak aztertzen dituzte, patogenoak haz ez daitezen produktua babesteko. Egiaztatu da labore horiek mikroorganismoen aurkako jarduera garrantzitsua garatzen dutela zenbait elikadura-patogenoren aurka.\nPathogenCombat europar proiektuaren helburuak honako hauek dira:\n1. Patogenorik ez duten edo patogeno gutxi duten elikagai seguruak ekoiztea.\n2. Elikadura-kateko faktoreak zehaztea, patogenoen bideragarritasuna, iraunkortasuna eta birulentzia ahalbidetzen dutenak\n3. Elikadura-katean patogenoen agerpena eta birulentzia atzematea eta iragartzea, biologia molekularreko tekniken bidez.\n4. Ostalari-patogenoaren eta zelularen eredu funtzionalaren arteko elkarreragina zehaztea, laborategiko animalien erabilera esperimentala ordeztuz.\n5. Patogenoa elika-katean zehar transmititzea prebenitzea, prozesatzeko teknologia eta sistema berrien, labore babesleen eta ostalari-patogeno elkarreraginari buruzko informazio berriaren bidez.\n6. PathogenCombaten ikerketen emaitzak ETEen (enpresa txiki eta ertainak) elikatze-katean aplikatzea.\n7. Patogenoak elika-katearen bidez kontrolatzea, eredu matematiko berrien bidez.\n8. Food Safety Management System (Elikagaien Segurtasuna Kudeatzeko Sistema) delakoaren aplikazioa, PathogenCombaten emaitzak biltzen dituena.\n9. ETEen sare bat sortzea, ezagutzaren hedapena eta emaitzen hedapena barne.\n10. Elikagaien sektoreko ETEen entrenamendua.\n11. Kontsumitzailea sentsibilizatzea elikagaien segurtasunari dagokionez.\nelikagai elikagaien segurtasuna investigación-eu patógenos-eu segurtasun


Herritarren aktibazioari eta erakundeen erantzunkizunari dei egin diete euskalgintzako hainbat eragilek | Kontseilua\nBy Kontseilua on 2020-11-10 in Sailkatu gabea\nPandemiaren lehen olatuak agerian utzitako hutsune eta desberdinkeriak bizi-bizi daudela iritsi da bigarrena. Eta oraingoan ere estu hartu ditu euskara eta euskalgintza, lehendik zetozen gabeziak gordindu besterik ez dituelako egin. Hala salatu dute Kontseiluak, Topaguneak, Durangoko Azokak, Errigorak, AEK-k eta Ikastolen Elkarteak, euskalgintzaren ordezkaritza zabal baten izenean egindako agerraldian. Izan ere, euskalgintzaren hainbat proiektu mugarri bertan behera geratu behar izan dira; hala nola, Korrika edo Ikastolen eta Eskola Publikoen festak. Aurrera egitea lortu dutenek, aldiz, hainbat egokitzapen egin behar izan dituzte, zailtasunak zailtasun; Errigora eta Durangoko Azoka, kasu. Egoera honen aurrean, guztiek ziurtatu dute inoiz baino beharrezkoagao dela herritarren aktibazioa eta babesa, eta erakundeei eskatu diete erantzunkizunez jokatu dezatela, euskalgintzaren eta euskal hiztunen eskubideen aldeko erabaki estruktural eta iraunkorrekin.\nKontseiluak badu mahaigainean horretarako proposamena: Geroa euskaratik adierazpena. Ekainean aurkeztu zuen erakundeei zuzendutako dokumentua, eta «euskagintzari arnasa eman eta denon hizkuntza eskubidea bermatzeko eta gizarte berdinzale eta kohesionatuago bat lortzeko» neurri zehatzak jasotzen ditu. Inoiz baino beharrezkoak direnak, Paul Bilbao idazkari nagusiaren hitzetan.\n«Euskalgintza ez dago geldirik», ziurtatu du Paul Bilbaok. Horren adibide dira itxialdian zehar euskal sortzaileek eskainitako hamaika sareko saioak, euskaltegiek helduak euskalduntzen jarraitzeko egiten ari diren ahaleginak… «Hainbat egitasmo doitzen dabil euskalgintza, itolarriak itolarri, eta beti bezain aitzindari. Eta herritarrek ezin diete bizkar eman, orain ez: aparteko aukera dugu proiektu horietan parte hartuz, proiektu horiek babestuz, erakusteko euskaraz bizitzeko nahia eta eskubidea dugula. Euskalgintza bizirik dagoelako, denok garelako euskalgintza».\nEuskaraldia da ate joka ari den proiektu horietako bat. Parte hartzea inoiz baino premiazkoa izango dela dio Kike Amonarrizek, Euskaraldiaren antolatzaile den Topaguneko lehendariak: «Egoera honetan ere, ezinbestekoa izango zaigu herritarren jarrera aktiboa, komunitate gisa antolatu eta jokatuko duena; une zail hauetan euskararen aldeko jarrera proaktiboa erakutsi eta zabalduko duena, euskaraz bizi ahal izateko urratsak egiteari utziko ez diona eta euskarazko kultura sortzen, gozatzen eta babesten jarraituko duena».\nIldo beretik hitz egin dute Arantza Atutxa Durangoko Azokako ordezkariak eta Ibai Sueskun Errigorako kideak. Durangoko Azokak sarerako apustua egin du, horrek dakartzan ondorio sozial eta ekonomikoekin, eta, sarearen bidez bada ere, urteroko bisitari eusteko deia egin du antolakuntzak. Errigorak, bestalde, aparteko esfortzua egin behar izan du, Sueskunen hitzetan: «Inoiz baino zailtasun gehiago topatu arren, sinetsita baikaude inoiz baino beharrezkoagoa dela ahalegina». Izan ere, Errigorako saskien salmentetatik jasotako laurdena AEK, Seaska eta Sortzenera bideratuko ditu ekimenak. Salmenta zabalik dago.\nHerritarren parte hartzea bezain garrantzitsua dira erakundeen erabakiak, Bilbaok dioenez: «Babes hori ezin da herritarren bizkar ipini. Administrazioak, erakudeek eta eragileek ere erantzunkizunez jokatu behar dute, erantzunkizunak partekatu behar dira. Hiztunoi euskararen erabilera erosoa bermatzeko urratsak egin behar dituzte erakundeek: erabaki eta neurri zehatzekin. Hitzetatik egitera pasatzeko». Geroa euskaratik izan liteke horretarako iparrorratza. Berehalao erabakiak behar ditugulako, Amonarrizen hitzetan: «Neurri zehatzak hartzen ez badira eta euskaldunok ez badiogu hizkuntzari eusten, joera horiek hizkuntza hegemonikoak indartuko dituzte, are gehiago. Egoera honetan euskararen alde jokatzea bada komunitatearen alde jokatzea, hau da, hezkuntza inklusobaren alde egitea, gertuko momertzioa eta sortzaileak babestea… Euskaraz egin eta euskararen alde egotea, denon geroa eraikitzea baita».\nEuskararen ezagutzaren unibertsalizazioaren garrantzia nabarmendu dute ‘Euskararen Herria Euskal Hiztun’ jardunaldiek


Bakearen erronkak eta desafioak Kolonbian | Deusto Agenda\n2016ko irailaren 26an, Kolonbiako gobernuak eta FARC gerrillak bake akordioa sinatu dute. Akordioak hainbat gai jasotzen ditu: nekazaritzaren garapena, narkotrafikoa, biktimen eskubideak, partaidetza politikoa eta gatazkaren amaiera. Urriaren 2an, Kolonbiako herritarrei akordioaren inguruko kontsulta egingo zaie, 50 urte baino gehiagoko barne gatazka armatuari amaiera emateko.\nHonen baitan, Pedro Arrupe Giza Eskubideen Institutuak “Bakearen erronkak eta desafioak Kolonbian” jardunaldia antolatzen du, akordio hori eta hortik sortzen den prozesua interpretatzeko zenbait gako eskainiko dira, hainbat ikuspegi kontuan hartuta. Horretarako, hizlari hauek hurbilduko zaizkigu:\nElkin Eduardo Gallego, Giza Eskubideen kolonbiar institutuko zuzendaria (Medellín, Kolonbia): zigorgabetasuna eta biktimek justiziarako duten eskubidea.


Novadecok sexu-genero trantsizioa abiatzeagatik langile bat kaleratu izana salatu eta transfobiarik gabeko lantokiak aldarrikatu ditugu | LAB SINDIKATUA\nEkintza Politikoa Novadecok sexu-genero trantsizioa abiatzeagatik langile bat kaleratu izana salatu eta transfobiarik gabeko...\nNovadecok sexu-genero trantsizioa abiatzeagatik langile bat kaleratu izana salatu eta transfobiarik gabeko lantokiak aldarrikatu ditugu\nPasa den azaroan, Novadeco enpresak langile bat kaleratu zuen. Gure ustez, bi arrazoi zeuden enpresaren erabakiaren atzean. Batetik, langile hau hauteskunde sindikaletan LABen zerrendan joan zen; eta bestetik, aurreko udaberrian sexu-genero trantsizioa abiatu zuen.\nAbenduaren 22an egindako adiskidetzean, enpresak onartu zuen kaleratzea bidegabea izan zela, baina ez zituen ontzat eman LABek azaldutako arrazoiak. Honen aurrean, LABek epaitegietara eraman du gaia, ulertzen duelako langilearen oinarrizko eskubideak urratu dituela enpresak eta kaleratzea baliogabea izan dela aitortu dadin.\nGaur egin da epaiketa, eta LABek kontzentrazioa egin Gasteizko epaitegien aurrean, kaleratutako langileari babesa erakutsi eta transfobiarik onartuko ez duela adierazteko, ez Novadecon ez beste inongo lantokitan.\nEli Etxeberria LABeko idazkari feministak, mobilizazioan egindako adierazpenetan, identitate sexu-generikoa zein orientazio sexuala edota genero adierazpenagatik diskriminazioak ekiditeko protokolen beharra adierazi du.\n“Enpresek lan esparru osasuntsuak eta seguruak bermatu behar dituzte eta horrek lan zentroek transfobiarik gabeko espazioak izan beharko lukeela esan nahi du, eta enpresetan trantsizioa egiten dutenen langileei babesa ematea eta eskubide guztiak bermatzea”, gaineratu du Etxeberriak.\nEra berean, adierazi du LABek “ez duela onartuko lantokietan langileen oinarrizko eskubideen urraketa, genero autodeterminazioa ukatuz”.\nArgi gelditu zen adiskidetze bileran Novadeco enpresak ez dituela eskubideen alde borrokatzen dituzten langileak nahi.\nAzkenik, horrelako egoera batean dauden LGTBI+ kolektiboko langileak animatu ditu LABeko idazkari feministak aurrera egin dezaten, “bide horretan LABkideok ondoan izango gaituzte eta”. Era berean, eskerrak eman dizkio Gasteizko Mugimendu Feministari zein LGTBI+ mugimenduari, laguntza, presentzia eta babesagatik.


Industria-Sektorearen oraintsuko bilakaera.\n27, maiatzak 2014\nKontu Ekonomikoen eta Hiru hileko Kontu Ekonomikoen (HKE) datuen arabera, 2014ko otsailean argitaratutakoak), 2005ean industria-sektoreak BPGaren %25,8 betetzen bazuen uneko prezioetan, 2012an %20,7 (13.402 milioi euro) izatera pasatu zen, 187.703 lanpostu izanik Dedikazio Osoko Baliokidetzakoak (DOB). Horrek lanpostu guztien %21,4 DOB erakoa zela esan nahi du, 2005ean %25,8ra iristen bazen ere. HKE datuek azaltzen dute 2007ko bigarren hiruhilekotik aurrera industria-ekoizpenaren hazkunde-tasa errealak apurka-apurka ahultzen joan zirel...\nMerkataritzak behera egin zuen 2013an, baina 2012an baino gutxiago.\nEUSTATek argitaratutako handizkako eta txikizkako merkataritzen datuetatik abiatuta, 2013an merkataritzako salmentek behera egin dutela ondoriozta daiteke, baina 2012an egin zutena baino gutxiago. Horrela, 2013an handizkako merkataritzaren indizea –%0,9 izan zen bitartean, 2012an –%3,5 izan zen; aldiz, txikizkako merkataritzarena –%4 izan zen 2013an, aurreko urtekoa –%5,1 izanik. Aldi berean, ikus dezakegu 2013an salmentak gehiago jaitsi zirela txikizkako merkataritzan handizkakoan baino. Txikizkako me...


Ekozinemaldia 2019: aurten ere erauzketa-goseari hozka - Ekologistak Martxan - Euskal Herria\nEkozinemaldia 2019: aurten ere erauzketa-goseari hozka\n2019ko Marchren 24\n“Bizitza eta naturaren alde egiten duten emakumeaK” arloa\nBeste urte bat, Ekozinemaldi berri bat, planetaren egoerari gainbegirada berri bat, eta aise nabari da hazkuntza infinitoaren makinak etenik gabe dirauela parean aurkitzen duen guztia birrintzen eta baliabide naturalak murrizten, hazkuntza kontsakratuaren eta kontsumo geldiezinaren erritmora.\nAzken egunetan makina birrintzailearen aitzinerako jauziaren frogra berriak iritsi zaizkigu, hauen artean, Bolsonarok lege dekretu berri bat onartu izana, non Amazoniako milioika hektarea ustiatzea baimentzen duen, edota Venezuelan gauza litekeen esku-hartze militarra, herrialdearen baliabide energetiko eta mineralak eskuratzea helburu lukeena.\nBrasilen hau ere, eta meatzaritza arduragabearen ondorioz, Brumadinhoko Vale meatzeko urtegia hautsi, eta hondamendia gertatu zen joan den urtarrilean: garapen amaigabearen handikeria, giza sormenak huts egingo ez duen sinesmen itsua, eta, batez ere, diruzalekeria kapitalista agerian uzten dituen enegarren gertakaria.\nPasa den urteak ere utzi zizkigun antzeko hondamendiak Laosen, Kenian, Afganistanen eta Birmanian. Bitartean, Kolonbian, eta BBVAk finantziatua, herrialdeko urtegi handiena eraikitzeko proiektuak atezu larrian ditu bertako herri indigenak: errefuxiatuak eta miseria sortzeaz gain, herrialdeko ibai handienetako bat, Cauca Ibaia, hondamendi naturaletik hurbil dauka.\nHau guztia gutxi ez balitz, garapen ustiatzailearen eskutik datorren errepresio politiko-militarra ere nabarmendu behar dugu: horren erakusgarri garbi dira azken muturreraino iritsi eta proiektu horiei aurre egiten dieten aktibisten hilketak; giza eskubideen berme urria eta interes ekonomiko potoloak elkartzen direnean gertatzen dira, batik bat. 2018an, 321 aktibista inguru hil zituzten, horietatik hiru laurdena ingurumen aktibistak. Beraiei erreparatu genien iazkoan, baina, esan bezala, egun darraien heriotzen gurpilak salaketa mantentzera behartzen gaitu.\nHorri lotuta, pertsona askok beren lurraldea utzi behar izan dute mundu osoan, izan errepresioren biktima direlako, edota ustiapenen hedatzearen ondorioz euren lur edo baliabideak galdu dituztelako.\nBestalde, aldaketa klimatikoa dugu giza jatorria duen beste gertakari bat, eta planetak aurre egin beharko dio ezinbestean. Horretarako neurri eta ekintzek, ordea, atzerapauso bat eman zuten Katowiceko COP24an. Izan ere, Poloniako azken ingurumen batzarrean bildu ziren gobernuek C02 isurien aurkako neurriak hartzeari uko egin zioten. Berriz ere, hazkunde amaigabearen logika ustiatzaile kapitalista inposatu zen. Logika eta sinesmen hori bera da, ingurumen ondorio larriak izan arren, hemen eta gaur inposatu nahi dizkiguten proiektu askoren atzean dagoena: Erraustegia, Abiadura Handiko Trena, edo SuperSur-aren II. fasea eta antzeko errepide-hedatzeak, adibidez.\nHala eta guztiz ere, milaka lagunek ez dugu amore ematen, etsipena alde batera utzi eta Bizitza eta Amalurraren alde borrokan jarraitzen dugu. Eta baita, gu bezala, munduan zehar garapen ustiatzaileak sortutako desjabetze eta ondorio lazgarriak jasan dituzten milaka lagunen alde ere. Bide horretan, Ekozinemaldia egoera eta esperientzia horiek urrundik, gertutik, leku askotatik, gugana ekarri eta partekatzeko ahalegina da. Berauek ezagutu, beraiengandik ikasi, edota gure elkartasuna adierazteko saiakera.\nKasu tamalgarriak ugariak izan arren, aurten, azaldu dugun errealitate latzaren aurrean bihotz-altxagarri, makinari aurre egin eta antolatzea erabaki duten lagun askoren emaitza arrakastatsuak dakarzkizuegu. El Salvadorren lorturikoa, adibidez: eskala handiko meatzaritzaren garapena galarazten duen legea onartu zuten; garaipen handia, zalantzarik gabe. Hau, ordea, ez zen posible izango atzean mugimendu sozial antolatu bat egon izan ez balitz. Aipatzekoa da emakumeek gidaturiko mugimendua izan zela (borroka askotan jarrera tinko eta irmoena mantentzen dutenak beraiek dira), eta aurtengoan, gainera, bertako aktibisten testigantza bertatik bertara entzuteko zortea izango dugu. Era berean, adibide arrakastatsuekin jarraituz, Norvegiako kasua ere ezagutuko dugu: desobedientzia zibilari eta antolakuntzari esker, Nordic Mining proiektua gelditzea lortu zuten bertan.\nBaliabide goseak makina aseezina gune natural baztertu eta liluragarrienetara bultzatzen du, bai, baina ez du beti iristea lortzen. Urruneko garaipen horiek gertukoak dakarzkigute gogora: Zilbetin (Nafarroa) erdietsitakoa kasu, edota Kanboko (Lapurdi) Sudmine proiektuaren aurka lorturikoa. Baita fracking-aren kontrakoa ere.\nDokumental batek baino gehiagok azalduko dizkigute aurten herrien lorpenak: “Uraren aldeko gudariak” (Water Warriors, Kanada) filmak New Brunswick-en frackingaren aurka egindako kanpaina kontatzen du (XVI-XVII. mendeetan euskal arrantzaleekin harreman estuak izandako Mi’kmaq herriko lurretan gauzatu zuten). Han ere herri antolatuak ustiatze era basati hori legez atzeratzea lortu zuen.\nFilm eta errealitate horiez gain, bertako bi sorkuntza-lan ere aurkeztuko ditugu: “Bolintxu, azken bailara” eta “Aralar, mundua leku den lurra”, Goierriko Ekozinemaldia antolatzeaz arduratzen diren aktibistek ekoitzia. Pelikula horiek hemen ere errealitate bera pairatzen ari garela erakusten digute: gure azken bazter miresgarrienak kolokan jartzen dituzten pista eta errepideen zabalkundea, eta baita industria eta abeltzaintza intentsiboaren hedapena ere.\nHorrez gain, “Barbacana, otsoaren aztarna” lanak hedatze etengabearen oztopotzat hartutako espezieen pairamena azaltzen digu.\nAipatzekoa da, bestalde, Ekozinemaldiak oraingoan egin duen ahalegin berezia zenbait lan euskaraz egon daitezen: “Aralar, mundua leku den lurra” ez ezik, jardunaldi hauetarako “Ekintzaile ilegala” eta “Uraren aldeko gudariak” dokumentalak eta “Kapitalismoa kontu bat besterik ez da” film laburra itzuli ditugu.\n“Argi ta garbi” bazterketa energetikoari buruzko film laburra, guk geuk ekoitzia\nZalantzarik gabe, Ekozinemaldi honetako ezustekoa bukatu berri dugun dokumentalaren aurkezpena izango da. 11 minututan, bazterketa energetikoaren gaia lantzen du “Argi ta Garbi” lanak (Mare Agora/Asier Abio), energia-enpresa handien jokabidea hizpide hartuta: irabazi izugarriak dituzte, bai hemen eta bai atzerrian, eta bazterketa energetikoan duten erantzukizuna azaltzen digu film laburrak. Euskaraz egindakoa dugu hau ere.\n← Bizitza eta naturaren alde egiten duten emakumeak Dilma Ferreira gogoan – Justizia orain! →\n14:00 Ikastaroa (UPV/EHU): 2030eko Ira... @ Pº de Miraconcha nº 48. Donostia / San Sebastián Gipuzkoa\nJul 6 @ 14:00 – Jul 8 @ 14:15


Ekonomia Sozial Solidarioa: patronala ala langile mugimendua? — Manu Robles Arangiz Fundazioa\nEkonomia Sozial Solidarioa: patronala ala langile mugimendua?\nEkonomia Alternatiba Iritzia\nHasi eraikitzen eta bizitzen amesten duzun gizarte hori. Horra ekonomia sozial eraldatzailearen (ESE) indargune nagusia. Behin ezagututa, behin bertan murgilduta, aurrera begira jarriko zaituen txinparta bat jabetzen da zutaz, yes we can. Horrek ez du esan nahi ESEa errealitate uniforme bat denik. Agerian utzi zuen atzo eztabaida batek Zaragozan ospatzen ari de ESEaren Nazioarteko Lehen Jardunaldian .\nUnai Oñederra, Manu Robles-Arangiz institutua, Emeki Kunama-n.\nHasi eraikitzen eta bizitzen amesten duzun gizarte hori. Horra ekonomia sozial eraldatzailearen (ESE) indargune nagusia. Behin ezagututa, behin bertan murgilduta, aurrera begira jarriko zaituen txinparta bat jabetzen da zutaz, yes we can.\nHorrek ez du esan nahi ESEa errealitate uniforme bat denik. Agerian utzi zuen atzo eztabaida batek Zaragozan ospatzen ari de ESEaren Nazioarteko Lehen Jardunaldian .\nREAS Madrid-eko Marcos de Castrok, esaterako, ESEa elkarrizketa instituzionaleko mintzakide ofizial gisa onartuko duen lege bat nahi du, oraingoz pribilegio hori patronalaren eta sindikatuen eskutan baitago soilik. “CEOEk ez gaitu ordezkatzen, beraiek esan ziguten jabetzaren ikuspegi desberdina daukagula. Baina, norbaitek al daki zein ordezkaritza maila duen CEOEk? Nola neurtzen da hori?” Euskal Herrian egiten dugun gadera bera bota zuen Madrileko REASekoak.\n“Sindikatuek ere ez gaituzte ordezkatzen. Guk gure ordezkaritza propioa behar dugu, plataforma unitario batean. Europan urteak dira Gizarte Elkarrizketa ESEarekin ere egiten dela. Era berean ESEak infantilismoa gainditu eta gai guztietaz hitz egin behar du: fiskalitateaz, politika ekonomikoaz…”\nSaio berean zegoen CEPESeko ordezkariak (Economia Sozialeko patronala) arrazoiaren zati bat eman zion. “Gu patronala gara baina CEOEk ez digu lekurik uzten elkarrizketa mahaian. Monopolioa nahi du. Hori oso erraz konpon liteke erabaki politikoa baita. Gertatzen dena da CEOEk mehatxu egiten duela: hauek onartzen badituzue ni banoa. Bestalde, kontuz fiskalitateaz eta beste gai batzuri buruz hitz egiteaz, hor iritzi desberdinak izan ditzakegu eta.”\nJordi Estivil (Xarxa d’Economia Solidaria) ez dator bat ordea: “Elkarrizketa soziala II. Gerra mundu ondoren sindikatuak ongi lotuak izateko amarrua izan zen, pastelaren zati baten truke. Zer emaitza eman du Europako Gizarte Elkarrizketa horrek? Zerua promestu ziguten, baina zerbait lortu al da? Ez didatze emaitza zehaztik aurkeztu.”\n“Mahai horiek ez dute ezertarako balio indar-harremanik ez baduzu, eta ESEak indarra izateko egin behar duena da auzoetan ESEko proiektuak garatu. Horrela irabaziko du indar-harremanean. Batzuk mahai horietan parte hartu nahi duzuela? Parte har ezazue, guk ez”\nJordik Catalunyarako Catalunyako legebiltzarraren agindupean prestatzen ari diren ESEko legea aurkeztu zuen, 12 herrialde desberdinetako legeak aztertu ondoren Ekuador (edukiengatik) eta Italia (prozesuagatik) hartu dituzte eredutzat. Argia izan zen Jordi: “guk egingo dugun proposamena maximozkoa da. Badakigu ez dugula indar-harremanik lege hau dagoen bezala aurrera ateratzeko, baina guretzat garrantzitsuena prozesua bera da. Jendearekin lege honetaz hitz egin, pedagogia egin, kontzientziazio lana egin. Prozesu amaieran alderdiei aurkeztuko diegu. Orduan esan beharko dute zer pentsatzen duten, zer egingo duten. Nahiz eta ez ezer egin, guk kontzientziazio prozesua burutua izango dugu jendearekin.”\nXESeko Joan Lluisek esan zuen Ekonomia Soziala zer den adierazteko orduan ez diotela forma juridikoari eman lehentasuna bere ustez kooperatiba ugari baitaude kooperatibistarik gabe. “XESen adibidez, Ekonomia Solidarioa egiten ez duten erakundeak onartzen ditugu (ekonomia solidarioa babesten duten sindikatu eta auzo elkarteak adibidez). Guk ekonomia eraldatu nahi dugu, ez baitugu sinisten ekonomia kapitalistan. Ez badugu horretan burua, partxe batzuk jartzen besterik ez gara ibiliko.”\nAmaieran danbatekoa eman zuen Brasiletik etorritako Rogerio Dallok (COLACOT, Porto Alegreko aurrekontu partehartzaileak bultzatzen dituen elkartea) “zer da patronal gisa mahai batzuetan parte hartu nahi izate hori? Barkatuko didazue baina gu langile mugimendua gara!” eta hori argi ez badugu, akabo.


Zumaiako herritar guztiei, haurrak barne, maskara berrerabilgarri bana bidali nahi die etxera Zumaiako Udalak. Horiek fabrikatzeko material egokia lortu du Udalak, josteko makinarik duen edota josten dakienari dei egin diote sarea osatu eta elkarlanean maskarak egiteko.\nGero eta gehiago zabaltzen ari dira aire zabalean ibiltzeko maskara erabiltzearen aldeko gomendioak. Ildo horri jarraituz, Zumaiako Udalak herritar guztien eskura jarri nahi du, doan, maskara erabilgarri bana. Zumaian 10.000 bat lagun bizi da egun. Horretarako, herriko enpresa eta jostun boluntarioei dei egin die.\nAzken egunetan maskarak, prebentzio neurriei jarraituz, era seguruan sortzeko modua pentsatzen aritu direla dio Zumaiako Udalak, eta behin hori zehaztuta, herriko jostunei eta josteko makinarik duten herritarrei dei egin die sarea osatzeko. Horretarako, formulario hau bete beharko dute herritarrek: labur.eus/zumaiajosi ala telefono honetara deituta: 688 75 77 70.\nUdalak jarriko ditu materialak eskura. Ehun egokia eskuratu du jada eta bera mozteko lana Decotena enpresak egingo du. Ondoren, sarean izena eman duten boluntarioen etxeetan entregatuko dute materiala, etxean maskarak josteko. Maskara nola josi azaltzen duen bideo tutoriala ere prestatu dute.\n300 aldiz erabiltzeko moduko maskarak\nMaskarak sortzeko “Sarga polipropileno motako” ehuna dela argitu du Udalak, “mikroorganismoen aurkako hesi funtzioa bete eta %99,3ko eraginkortasun frogatua” daukana. “EN13795 araua betetzen duenez”, beraz, 300 aldiz garbitu eta erabiltzeko moduko maskarak sortzeko baliagarria dela azpimarratu dute udaletik.\nHaurrei dagokienez, ondoko irizpide orokorrak jarraituko dituzte. Tamaina txikiko maskara 3-5 urte bitartekoentzat, ertaina 6-9 urtekoentzat eta handia 9-12koentzat. 12 urtetik aurrerakoentzat helduek erabiltzen duten tamaina eta eredu berdina izango da.\nMaskararekin batera, erabilerarako irizpideak banatuko ditu Zumaiako Udalak.\nKanal hauetan artxibatua: Covid-19 eta erantzun soziala | Zumaia


Erdi Aroan girotutako 'Adur' euskarazko rol jokoaren finantzaketa kanpaina — Gaztezulo\nErdi Aroan girotutako 'Adur' euskarazko rol jokoaren finantzaketa kanpaina\nErdi Aroan girotutako 'Adur' euskarazko rol jokoaren finantzaketa kanpaina Hiru-sei lagunen artean aritzeko jokoa da, eta izaki mitologikoak eta Nafarroako Erresuma ditu ardatz. https://www.gaztezulo.eus/albisteak/erdi-aroan-girotutako-adur-euskarazko-rol-jokoaren-finantzaketa-kanpaina https://www.gaztezulo.eus/albisteak/erdi-aroan-girotutako-adur-euskarazko-rol-jokoaren-finantzaketa-kanpaina/@@download/image/adur erdi aroa moztuta.jpg\nHiru-sei lagunen artean aritzeko jokoa da, eta izaki mitologikoak eta Nafarroako Erresuma ditu ardatz.\nAdur Euskal Erdi Aro mitologikoan girotutako rol jokoa da. Bertan, Nafarroako Erresuma, basajaunak, lamiak, Mari, eta beste hainbat izaki miresgarri agertzen dira. Istorioaren barruan jokalari bakoitzak pertsonaia bat irudikatuko du, eta horregatik deitzen zaio rol jokoa. Taldean aritzeko jokoa da, hiru-sei lagunen artean; jokalari batek gidariaren lana egingo du eta besteek asmatutako pertsonaien azalean arituko dira. Aditu zein hasiberrientzat aproposa dela nabarmendu dute sortzaileek. Jokoaren edukia liburu batean dago jasoa eta, harekin batera, jolasean aritzeko beharrezkoak diren metalezko bost txanpon berezi jasoko ditu jokoa eskuratzen duenak.\nSortzaileen arabera, joko honen helburua "euskal kultura sustatzea" da; "euskaraz jolastuz eta hitz eginez istorioak asmatzean datza, eta Euskal Historia, mitologia eta kondairak era dibertigarrian jorratzen dira".\nProiektua gauzatzeko, crowfounding kanpaina jarri dute martxan. 2.000 euroko gutxienekoa gainditu dute, baina 4.000 euro biltzera iritsi nahiko lukete. Ekarpena egiten duenak jokoaren ale bat jasoko du.\nMaiatzaren 21ean jokoaren aurkezpena egin zuten Twitch plataforman, eta liburuaren azala eta txanponen diseinua erakutsi zituzten, besteak beste.


Gernika-Lumoko berbalagunak: 201401\n2014-01-25eko mendi irteerako kronika\nEguraldi ezatsegina izan arren, 23 lagun ausart animatu ginen programatutako mendi irteera egiten. Gernika-Lumotik San Kristobalera trenez joan ginen eta handik Bermeora oinez. Goizeko 9:00etan tren geltokian elkartu ginen eta, mela-mela eginda, 13:30etarako Gernika-Lumon izan ginen bueltan oinez 14 km egin eta gero.\nIkusi gaurko Busturialdeko eta Lea-Artibaiko HITZAk dakarren argazkia eta albistea.\nBusturiako San Kristobalen trenetik jaitsi, aterkiak zabaldu eta ekin bideari ....\n... goiz osoa aurretik dugu ...\nLehenengo geldialdia Altamirako elizpean. Bertan ibilbidearen informazio eta zehaztasunak azaltzen duen triptikoa zabaldu eta asmoaren barri jaso genuen.\nEguneko lehenengo argazkiak atara, jakinmina asetu, ...\n, ..., arnasa hartu eta aurrera egiteko prestatu ginen.\nAltamiran, Urzela jauregiaz ere gozatu ahal izan genuen.\nEsku batean makila eta bestean euritakoa, beste aukerarik ez genuen izan.\nHurrengo baten paraje dotore hauek lasaiago ikusteko aukera gehiago izango dugu.\nMingaina dantzatzeko aukera bai izan genuen.\nOtea ugari izan zen paraje horretan.\nBusturiako lurretan dagoen Sorbituaga-Arriatara iruinarria ezagutu ahal izan genuen.\nIturbe nekazal etxea, sasoi baten BASETXE programako hainbat saio hemen grabatu ziren.\nEsaera zaharrak honela dio: "Ahuntzak beti mendirantz"\n"Errekastoak kantari gulu-gulu-gulu"\nSolluberantz, Katillotxurantz, ..., norantz egin behar dugu aterpea topatzeko?\nAldats guztiak pasatuta geneuzkala esan zigun "Txikik", baina bai zera!\nGure ingurua berde egotea normala be bada, ... euria, euria, euria, ...\nTRIBIZ auzoan, baserritar bati, mesedez, zabaia edo.... uzteko eskatu genion eta 10 minutu inguruan, behintzat, aterpean egon ahal izan ginen kopautxu bat egiteko. Eskerrak bihotz oneko jendea be badagoena.\nHara, gurutz honetan Bilborantz edo Bermeorantz egin daitekeela jartzen du. Ezetz jakin norantza egitea aukeratu genuen?\nHau da "Torrek" atera zuen azkeneko argazkia.\nOharra: Badakizue hurrengo hileko irteera prestatzen hasiak garena, ezta? Eraman monjei arrautzak eta ea horrela eguraldi ona daukagun, aterri behintzat.\nUrtarrileko mendi irteera 25ean\nUrtarrilaren 25ean mendi irteera. Goizeko 9:00etan tren geltokian egon behar dugu, Gernikatik San Kristobalera trenez joango gara-eta, handik Bermeora, 14km, oinez egingo dugu.\nOraingoan, "Txikik" eta Iratxek ibilbide megalitikoa prestatu digute, Sorbituaga zutarria eta Anabusti trikuharria ikusiko ditugu.\nAnimatu eta eman izena AEKn edo Aita Villasante Udal Euskaltegian.\nOharra: Itzulera autobusez edo trenez izango da.\n28ko mendi irteerako argazkiak\nAbenduaren 28an, 28 lagun eta txakur bi animatu ziren "Txikik"prestatutako ibilbidea egiteko. Inuzente eguna be bazen, eta batzuek pentsatu zuten "inuzentada" zela eta horregatik ez ei ziren joan. Egia ote?\nOraingoan, Jon Mikelek egin zituen argazkilari lanak, ....\n... makina ona dauka antza, bere argazkiak blogera igotzea gehiago kostatzen zait beti.\nUrteko azken mendi irteera dugu hau.\nTxiri-txiri Errigoitirantz ...\nErramadak pasatzeko zabaldu bai, baina gero zarratu egin behar dira e.\nLehenengo geldi unea egin eta bertan banatu ziren triptikoak.\nOndo azalduta dago, ezta Arantza?\nIratxek lan ona egiten digu, bera izaten da hilero-hilero triptikoak egiten dizkiguna.\nEne, ene, baten batek bereak egin zituen, nor izan ote zen?\n"Inuzente, potente, txakurraren buztana tente"\nEgunari antza eman behar zitzaion, ezta?\nAna, zu ez zara kargutu, ezta?\nMadalen auzoan geldialdia egin, ura edan, triptikoa ondo irakurri, kontutxuak elkarri kondatu eta .....\nHemen, bermeotarrak be. Gora zuok!\n...koputxua egin ...\nHau bai argazkitzarra!\nGoiko parajeetan, Adur be pozik, ...\n..., ugazabak jateko zer emango dago.\nForuko kantera bistan...\n... Gernika gure aurrean, ...\n12:15ean abiapuntuan berriro. Gabonetako arbolaren aurrean argazkia atera eta ASTRAko urteurrena ospatzeko argazki erraldoia, Astran bertan, ateratzeko prest.


Txinan saltzen den Ultrasoinu Eltxo Elektrikoen Izurria Etxeko eta Bulegoko fabrikako eta fabrikatzaileentzako baztertzea Jinjiang\nSalduena Ultrasoinu Eltxo Elektrikoen Izurritea Etxetik eta Bulegora\nIzurrite mota: inurriak, saguzarrak, labezomorroak, euliak, saguak, MOSKITOAK, armiarmak\nModelo zenbakia: CT-3033\nAplikagarria den eremua: 100-150 metro koadro\nIzurrite mota: Inurriak, saguzarrak, labezomorroak, euliak, saguak, MOSKITOAK, ARANJAK\nProduktuaren izena: Ultrasoinu izurriteak baztertzea\nFuntzioa: Eltxoak uxatzeko\nErabilera: Hasiera + Hotela + Bulegoa\nEnergia elektrikoa: AC90V-240V\nOntziak: Kolore kaxa eta pertsonalizatua\nNeurria: 88 * 53 * 50 (mm)\nKolore: urdina, berdea, laranja, morea, arrosa eta pertsonalizatua\nIzurriteen Kontrol Mota: ultrasoinu izurriteen uxatzailea\nHornidura gaitasuna: 20000 unitate / unitate eguneko Ultrasoinu izurriak baztertzeko fabrikatzaileak\nPaketearen xehetasunak: 1/2/4/6 paketea ultrasoinu izurriak baztertzeko kolore kutxan edo OEM paketean\nPortua: Yantian, Shenzhen\n* Ultrasoinu uhinen azken teknologiaren arabera, izurriteak gidatzen ditu, hala nola eltxoak, armiarmak, saguak, arratoiak, orratzak, inurriak, etxetik, bulegotik, jatetxetik, biltegitik, garajetik, etab.\n* eraginkortasunez eta erraz 3 astetan erabili ondoren.\n* Gela bakoitzeko 180 metro karratu arteko erabilera-azalera eraginkorra\n*% 100 gizakientzako eta maskotetarako kalterik gabe, usainik gabea, ingurumena errespetatzen duena.\n* Energia kontsumo txikia, ez du eraginik beste etxetresna elektrikoetan.\n* ERABILTZEKO ERRAZA: konektatu entxufea eta utzi gainerakoa egiten.\nUltrasoinu izurriteak baztertzea\n1.garrena, fabrika edo merkataritza enpresa al zara?\nA: Benetako fabrika gara, 2003an sortua, etxetresna elektriko adimendunen fabrikatzaile profesionala, ultrasoinuetako izurriteen uxagailua, autoaren aire araztegia, larruazala zaintzeko gailuak barne.\n2.G., Zein da zure abantaila eta zergatik aukeratu behar zaitugu?\nA: (1) 15 urteko fabrikazio esperientzia aberatsa, produktuak eta merkatuak hobeto ezagutzera ematen gaituena, eta zer behar duzun eta egokitzen zaiguna jakiteko.\n(2) Fabrika garenez, ez dugu sekula irabazi handirik bilatzen, gure langileei eta langileei laguntzeko marjina nahiko estua da gure helburua, beraz, inoiz ez duzu kezkatu behar gugandik lor dezakezun prezio ALTUA.\n(3) Esperientzia aberatsa OEM eta ODMn, behar eta nahi duzuna da zertan gauden.\n(4) Hornidura gaitasun handia, 20000 multzo / egun, eta eskaera errealaren arabera handitu liteke.\n3.G., Zer ziurtagiri dituzu?\nE: Beharrezko ziurtagiri guztiak ditugu, hala nola CE, RoHS, FCC, MSDS, etab edo bereziki behar dituzun beste batzuk.\n4.G., Doako laginak izan ditzaket probatzeko?\nE: Bai, lehenengo aldiz gurekin lan egiten duzunean, mezularitza tasak aurrez ordainduko dira eta tasak itzuliko dizkizugu zure lehen eskaera formala egiten duzunean.\n5.G., Zein da zure entrega epea?\nE: Eskaera baieztatzerakoan% 30eko gordailua eta saldo osoa ordainketa bidali aurretik.\nAurreko: Amazon salmentarik onena ultrasoinu elektroniko eltxoen antxoak intsektuen uxatzeko, izurriteen defendatzailea\nHurrengoa: Izurriteen Kontrol Ultrasoinu Berriztatzaile Berriak Barruko Izurriteen Kontrol Elektronikoa berritu du gaueko argiarekin karraskariak eta intsektuak uxatzen ditu\nIzurriteak baztertzeko gailua\nIzurriteak baztertzeko plugina\nUltrasoinu Izurriteen Bazterketa\nSweettreats Energia Aurrezteko Ultrasoinu Izurriteak Uxatzeko ...


Elkano Fundazioa – Elkano Fundazioak getariarren aurrean eman du gaur bere egitasmoaren berri\n14 OTS, 2019\nAgerraldian parte hartu dute Nikanor Lertxundi, Getariako alkatea eta Elkano Fundazioko lehendakariak, baita Elkano Fundazioko lantaldeko kideak ere: Ion Irurzun zuzendaria, Rafael Zulaika proiektuen koordinatzailea eta Alaia Berriozabal proiektuen teknikaria.\nFundazioa herri mailan izandako parte hartze prozesu luze baten ondorioz sortu zela gogoratu du Ion Irurzunek eta, horregatik, lankidetza gune bat bezala jardun behar duela. “Fundazioa instrumentu eraldatzaila izango bada, eta lan prozesu emankorra nahi badugu, halabeharrez kolektiboa behar du izan”, esan du Irurzunek Udal areto nagusira hurbildu diren getariarren aurrean.\nGogoratu dutenez, iragana aztertzea etorkizuna proiektatzeko da 2019 eta 2022 artean lan egingo duen Fundazioaren helburua. Horretarako, lankidetza maila ezberdinak jorratuko ditu Fundazioak, lokaletik abiatuta, nazioarte mailaraino.\nGetariak eta getariarrek, orain arte izan duten moduan, zer esan eta eta egiteko handia izango dute aurrerantzean. Lan prozesu zein proiektuak herritarrekin “sortu, hausnartu eta partekatu” nahi ditu Elkano Fundazioak. Elikagaiak eta jasangarritasuna, itsasoaren zaintza, garapena eta ondorioak eta pentsamendua izango dira lan prozesuen lau ardatzak. Horien inguruan ezagutza sortu eta ondoren, oso era desberdineko proiektu eta ekimenen bitartez gizarteratu nahi dira emaitzak –gastronomia, kirola, ikuskizunak, artea eta dibulgazioaren lotutako proiektuen bitartez, besteak beste.\nElkano Fundazioa honako erakundeek osatzen dute: Getariako Udala, Urola Kostako Mankomunitatea, Gipuzkoako Foru Aldundia eta Eusko Jaurlaritza. Elkano Fundazioak aholkularitza batzordea ere badu, lortu nahi diren helburuekin bat datozen proposamenak egitea xede duena; horrez gain batzorde zientifikoa ere osatzen ari da, eduki akademikoak arautzeko.


Iritziak | Klitto! | Page 5\nNeska gazteok autodefentsa feminista!premium\nBeste behin ere, azaroaren 25a hurbildu ahala aurpegi-zuritzeko kanpainaz bonbardatu gaituzte komunikabide eta instituzioek, eta emakumeon borroka edukiz eranzten duten leloz bereganatu dira multinazionalak. Eta horrek amorratu egiten gaitu, ezin dugu jasan beren erantzukizunaz arduragabetzen diren boteredunek interes pertsonalak (politiko-ekonomikoak) lehenetsi, eta indarkeria matxistaren inguruko diskurtso epelak joko mediatikoan puntuak irabazteko baliatzea. Emakumeon bizi eta […]\nKalea ez da zuenapremium\nUda bukaeran, Gasteizen gertatutako sexu erasoa izan zela eta, alkateak hirian horrelako erasoa gertatzen zen bakoitzean kalera irtengo zela adierazi zuen. Orduz geroztik, astero jazo dira hainbat emakumeen kontrako gertakari bortitzak hiri honetan. Alkatea, berriz, bi aldiz gehiago baino ez da kalera irten. Gorka Urtaranen baieztapen borobil horrek zur eta lur utzi gintuen, bai agerpenaren […]\nZeharkatu gaituzte objektu sexual huts sentiarazi diguten begiradek. Gure inguruan ere entzun dugu “arroza pasako zaizue”, maizegi. Gu ere nagusiaren zenbait jarrerek estutasunean jarri gaituzte. Hurbilegi sentitu ditugu bere hitzak eta, noiz edo noiz, eskuak. Duela gutxi, pausua azkartu genuen etxerako bidean. Nahiz eta barrote artean eta herritik urruti gauden, hurbilegi sentitzen ditugu komisaldegian ireki […]\nNork eta zer erabakipremium\nBete betean harrapatu gaitu gazteok Kataluniaren auziak. Agian, gure belaunaldiarentzako mugarria izango den gertakari historikoa bizitzen ari gara uneotan, eta batera edo bestera, geure eguneroko elkarrizketagai bihurtu da azkenaldian. Badirudi Euskal Herria ere kutsatu dela erabakitzeko eskubidearen kontuaz, eta berriz ere, agenda politikoaren lehen lerroetan ikus ditzakegu hemen eta han politikariak; batzuek besteei kontu eske, […]\nEskola kirola: ostikada batez hezkidetza jokoz kanpopremium\nEskola kirola pil pilean dagoen gaia dela aprobetxatuz, eskola kirolean “Neska eta mutilek elkarrekin ala banandurik jokatu behar dute?” gaiaren inguruan Argia aldizkariak 2017ko urriaren 1ean argitaratutako elkarrizketaren ildotik zenbait puntu argitzeko beharrak pentsamenduak hitz bilakatzera bultzatu nau. Hasteko, Ainhoa Azurmendik argitaratutako txostena goraipatu nahiko nuke. Eskola kirola eredu misto bat sustatzeko baliabiderik ez duela […]\n“Lasai soilik emakumeak dira”premium\n“Lasai soilik emakumeak dira; ez digute arazorik sortuko”, hala esan omen zuten bi poliziak Bizkaiko zahar etxeetako langileen mobilizazio baten hasieran. Urte eta erdi pasa da protestak hasi zituztela; “beharginak gizonezkoak balira, lan gatazka berehala konponduko litzateke”. Gertutik begiratzeko eta jarraitzeko modukoa da Bizkaiko zahar etxeetako langileen borroka. Lan baldintzen prekarizazioan arreta jartzen asmatu dute; […]\nAitak egindako sexu-abusuari izena jartzea kostapremium\n*Testua idatzi duen pertsonak nahiago izan du idatzia bere izenean ez argitaratu. 53 urterekin ikusarazi didate psikoterapian aitak sexu-jazarpena egiten zidala. Aurrena, psikologoak aitak egiten zidana sexu-abusua zela esan zidanean, nik segituan ukatu nuen, baina pixkanaka konturatu naiz hala zela. Oraindik harrituta nago nolatan ez naizen jabetu, nola izan dudan barrenean ezkutatuta. 12 urte inguru […]\nAlua izateagatik ezin dut jolastupremium\nEz da lehen aldia izango ezta azkenengoa ere; gaur alua izateagatik izan naiz diskruminatua. Gaur medikuak inposatu zidan sexuagatik baztertu naute. Egunerokotasunean ikus dezakegu patriarkatuaren aztarna, egunerokotasunean paternalismo horren marka. Haatik, badaude zure barneko alarma pizten dizuten horiek ere, eta egun hauetan Gasteizen “ospatu” den Nazioarteko Errugbi Barneratzailearen Txapelketa da horietako bat. Eta bai, ondo […]\n5 orrialdea, 19-tik« Lehenengoa«...34567...10...»Azkena »


Eskubaloia: Ford-Mugarrik aise irabazi du etxean - Arrasate - Goiena.eus\nZuriñe Velez de Mendizabal 2014-03-30 21:39\nErraz irabazi du gaur Ford Mugarrik etxean jokatutako norgehiagoka eta erraza izanagatik ere, ez da partidu ona izan, Pablo Gartzia entrenatzailearen iritziz.\nZumaiko Bigara Pulpo taldea dute aurrez aurre arrasatearrek. "Lehenengo zatiaren amaieran 17-9 erakusten zuen markagailuak. Atsedenalditik bueltan erlaxatuta irten gara bi taldeak eta bigarren zati txarra jokatu dugu".\nEtxeko goleatzaileei dagokienez, Andoni Bernal (8), Pello Olabarria (4), Unai Rodriguez (4 ), Mikel Zuloaga (3), Josu Herrero (3), Kepa Gruzeta (2), Iker Zubiaurre (2) eta Jorge Santos (1) izan dira.\nBi partidu aurretik\nDagoeneko liga erabakita dago eta mantentzea lortu dutenen artean dago Ford Mugarri. Hala, partiduei beste pizgarri edo interes-puntu bat bilatu beharko diete aurrerantzean arrasatearrek. "Bi partidu bakarrik geratzen zaizkigu aurretik; ea horietan joko ona eginez irabazterik dugun eta txapelketa ondo amaitzen dugun".\nLigako azken norgehiagokak Egiaren eta Erromoren aurka izango direla ekarri du gogora Gartziak: "Egiaren kontrakoa zapatuan da, eta polita izango dela iruditzen zait. Gurekin batera egon ziren lehian lehenengo itzulian, eta ikusiko dugu oraingoan zer gertatzen den".